Отамдан қолган далалар — 21asr.uz\nКиндик қон тўкилган, ота-боболар хоки ётган заминнинг азизлиги, муқаддаслиги беқиёс ноз-неъматлари орқали янада тўкисроқ, янада тўлиқроқ. Бу замин табиати, ҳайвонот ва наботот дунёси, серҳосил тупроғи, зилол сувлари таърифи етти иқлимга таралган. Кўпни кўрган, тупроқ билан тиллашиб умри ўтганлар билганга чин, билмаганга ташбеҳ тариқасида “Бугун чўп суқсанг, эртага ҳосил оласан бу заминдан”, деб ҳар бир кафт тупроқни кўзларига тўтиё қилишлари бежиз эмас.\n– Ҳеч ўйлаб кўрганмисиз, – дейди республикада таниқли фермерлардан бири, арнасойлик Рашида опа Ёдгорова. – Нима учун аждодлардан мерос бўлиб келаётган шу далаларни она замин деб улуғлаймиз?.. Аждодлар хоки ётгани учунми? Ризқ-рўз манбаи бўлгани учунми?..\nАгар кўнглингизда туғён урган туйғуларга қулоқ тутсангиз, бу саволга жавоб ўлароқ дилда туғилиб, шуурингизда ўсган сўзларни таърифлаш осон эмас. Турли хил уруш, ўзаро қирғинбарот сабаб бўлмаса, юртимизга ҳеч қачон очарчилик келмаган. Ҳатто уруш йиллариям ўзга эллардан мусофирлар “Тошкент – нон шаҳри” деб диёримизга интилишган. Бу, авваламбор, Она замин саховати, қолаверса, бободеҳқонларимиз, боғбону миришкорларимизнинг ер билан тиллашиб меҳрини, меҳнатини аямаганидан далолат.\nСобиқ иттифоқ даврида деҳқончилик борасида асрлар давомида шаклланган анъаналар, тўпланган тажрибалар ҳисобга олинмай, пахта яккаҳокимлигига зўр берилди. Умрида далани кўрмаган “мутахассис”лар марказдан туриб, қачон чигит экиш лозим-у, қачон ҳосилни йиғиб олиш кераклигигача уқтирарди. Алмашлаб экиш, ернинг мелиоратив ҳолати, айниқса, деҳқонларнинг фикри, аҳволи бировни қизиқтирмасди. Миллион тонналаб “оқ олтин” етиштирганлар бир парча читга зор кунлар ҳам бўлган. Шу боис мустақиллигимизнинг дастлабки йиллариданоқ ерни ҳақиқий эгаларига топшириш, уларнинг ўз меҳнатлари самарасидан баҳраманд бўлишларини таъминлаш, ернинг мелиоратив ҳолатини яхшилаш, янги агротехник воситаларни жорий этиш, алмашлаб экишни йўлга қўйиб, пахта яккаҳокимлигига барҳам бериш, ғалла мустақиллигини таъминлаш борасида дадил қадамлар ташланди.\nМамлакатимизни янада ривожлантиришнинг 5 та устувор йўналишига асосланган Ҳаракатлар стратегиясида ҳам соҳани ривожлантириш, амалга оширилаётган ислоҳотларни сифат жиҳатдан янги босқичга олиб чиқиш зарурлиги қайд этилган. Жумладан, вилоятнинг маълум ҳудудий хусусиятларидан келиб чиқиб соҳада янги тармоқ ва йўналишларга асос солинмоқда. Жиззах вилоятида ҳам 2017–2021 йилларда комплекс ривожлантиш чора-тадбирлар дастури қабул қилинган бўлиб, Ғаллаорол, Бахмал, Зомин, Шароф Рашидов туманларида сувли ғалла майдонларига сабзавот, томчилатиб суғориш технологиялари асосида интенсив боғ, узумзорлар, эски боғ ва узумзорларни бузиб, замонавий интенсив боғлар, махсус агрофирмалар ташкил этиш режалаштирилган. Шунингдек, Зомин туманида “Тошкентвино” корхонаси томонидан уч минг гектар майдонда интенсив узумзор барпо этиш ҳамда узумни қайта ишловчи вино ва пиво заводлари қуриш, 5 мингдан ортиқ оилага яйлов ерлари ажратиб бериш ҳамда ҳар бир хонадонда 90-100 бошдан гўшт учун қўй боқишни йўлга қўйиш, асаларичилик агрофирмалари ташкил этиш каби кўплаб истиқболли йўналишлар белгиланган.\nЗамонавий қишлоқ хўжалиги соҳасини фақат уруғ қадашу ҳосилни йиғиб олиш деб тушуниш ярамайди, албатта. Бугун бозор иқтисодиёти даври соҳа вакиллари олдига қатор долзарб, комплекс чора-тадбирларни қўймоқда. Бу вазифаларни ҳал этиш эса ҳар бир ҳудуддаги мавжуд аҳвол ва имкониятларни ўрганиш, илмий асосда чуқур таҳлил қилишни, тажрибали, билимдон соҳа вакиллари билан амалий ҳамкорликни талаб этиши табиий.\nO‘zLiDeP Жиззах вилоят Кенгашининг бизнес тузилмалари ва фермерлар билан ишлаш бўлими мудири Алишер Фозиловнинг бу борадаги фикрларига қулоқ тутдик:\n– Олий Мажлис палаталари, сиёсий партиялар ҳамда Ўзбекистон Экологик ҳаракати вакиллари билан бўлиб ўтган видеоселекторда давлатимиз раҳбари: “Фақат битта қишлоқ хўжалик экинига қарам бўлиб қолмасдан, даромад, фойда нуқтаи назаридан ўзини оқламаган пахта майдонларини қисқартириб, унинг ўрнига нимаики даромад келтирса, нимаики экспортбоп бўлса, нимаики одамлар ҳаётини фаровон қиладиган бўлса, айнан шу экинни экамиз”, деб таъкидлаган эди. Пахта йиғим-терим мавсуми бу фикрнинг нақадар тўғрилигини кўрсатди. Қолаверса, электоратимиз фаолияти, ҳаёти, муаммо ва ютуқларига доир бирорта масала маслакдошларимизни бефарқ қолдирмаслиги аниқ, – дейди Алишер ака. – Жиззахлик пахтакорлар доим меҳнатсевар, жонкуяр, ишбилармонлиги, ер билан тиллаша олиши билан алоҳида ажралиб туришган. Бироқ соҳада йиғилиб қолган муаммолар ҳам талайгина. Уларни бартараф этишда фермерларимизга елкадош бўлиш, янги иш усулларини жорий этишга кўмаклашиш асосий вазифамиздир.\nЯқинда тадбиркорлар ва ишбилармонлар ҳаракати – Ўзбекистон Либерал-демократик партияси Сиёсий Кенгаши Ижроия қўмитасининг топшириғига асосан, Жиззах вилоят кенгашидаги ишчи гуруҳ томонидан депутатлар, электорат ҳамда ҳамкор ташкилот вакиллари иштирокида Зафаробод туманида пахта ва бошоқли дон экинлари ҳисобидан экин майдонларига янги боғ ва токзорлар барпо қилиш бўйича ишлар ўрганиб чиқилди.\nЗафаробод туманида ҳозир жами 722 та фермер хўжалиги фаолият юритмоқда. Улар ихтиёрида 26720 гектар суғориладиган ер мавжуд бўлиб, шундан: 10400 гектарини пахта, 11000 гектарини бошоқли дон экинлари, 2819 гектарини бошқа экин майдонлари ва 2501 гектарини мелиоратив ҳолати, рентабеллик даражаси паст ва сув таъминоти оғир ерлар ташкил этади. Таҳлилларга кўра, пахтанинг шартномавий ҳосилдорлиги гектарига 23,9 центнер бўлса-да, сўнгги уч йилда ҳосилдорлик ўртача 22,6 центнерни ташкил қилган. Айниқса, Мустақиллик, Кожаахмед, Чимқўрғон, Тинчлик СИУдаги фермер хўжаликларида ушбу кўрсатгич атиги 12-15 центнердан ошмаса-да, пахта экиб келинган. Яна қандай манфаатдорлик ҳақида гап бўлиши мумкин?!\nШундай экан, пахта экиладиган паст рентабелли ва мелиоратив ҳолати оғир далаларга сабзавот, полиз, картошка, мойли экинлар экиш, боғ ва токзорлар яратиш мақсадга мувофиқ.\n– 2017 йилда режани уддалай олмадик. Юзимиз шувут. Бироқ меҳнатни ўзгалардан кам қилмагандик, – дейди зарбдорлик фермерлардан бири куюниб. – Чунки туманнинг пастки зоналарида экилган пахта кутилган самарани бермаяпти. Қўптармоқли фермер хўжаликлари фаолияти ҳақида гапиришганда, ёзишганда ҳавасимиз келади. Бироқ даромадга яраша буромад-да, ука.\n– Президентимиз бу масалага алоҳида эътибор қаратаётгани севинтираяпти, – дейди суҳбатимизга қўшилган яна бир фермер. – Насиб қилса, зарбдорликларнинг ютуқлари ҳақида ҳали эшитиб қоласиз.\nФермерларнинг исмларини тилга олмадик. Боиси, халқимизга хос андиша уларни хижолатга солиб турибди. Муҳими, ўзгаришлардан уларнинг умиди катта.\nҲисоб-китобларга қараганда, туманда пахта ҳосилдорлиги 10 центнердан паст бўлган 2100 гектар экин майдонларидан олинадиган жами даромад 4410 млн. сўм, жами харажат 5292 млн. сўмни ташкил этади. Кўриниб турибдики, йил давомида қилинган харажатлар ошиб кетиб, 882 млн. сўм зарар кўрилмоқда.\nАгар туманда 2018 йили 600 гектар, 2019 йили 700 гектар, 2020 йили 800 гектар, жами 2100 гектар мелиоратив ҳолати ва сув таъминоти оғир ер майдонлари оптималлаштирилса, 1041 гектар сабзавот, 233 гектар картошка, 476 гектар озуқа экинлари, 169 гектар мойли экинлар, 75 гектар боғ ва 106 гектар токзор барпо этилиб, бундан самарали фойдаланиш эвазига фермерларнинг даромади ошади. Энг муҳими, 2610 нафар янги иш ўрни яратишга эришилади.\nАгарда 2100 гектар майдонга бошқа қишлоқ хўжалик экинлари экилса, олинадиган жами даромад 11313 млн. сўмни, соф фойда 1462 млн. сўмни ташкил этади ёки рентабеллик даражаси 14,8 фоизга ошади. 1 гектардан 696 минг сўм соф фойда олиш имкони юзага келади.\n1041 гектарга эса сабзавот уруғи қадалса, жами харажат 4195,2 млн. сўм, жами даромад 4747,0 млн. сўм, соф фойда 551,7 млн. сўм ёки рентабеллик даражаси 13,2 фоизни, 233,1 гектарга картошка экилса, жами харажат 3359,1 млн. сўм, жами даромад 303916,1 млн. сўм, соф фойда 557,0 млн. сўм, рентабеллик даражаси 16,6 фоизни ташкил этиши мумкин.\nМойли, озуқа экинлари, янги боғ ва токзорлар барпо этилганда ҳам ана шундай ижобий натижаларни олиш мумкин экан. Бундай ўрганишлар бошқа туманларда ҳам олиб борилаётгани билан қизиқдик.\n– Айни пайтда Зомин туманида ўрганиш олиб борилмоқда. Бу ерда қор ва ёмғир сувларидан унумли фойдаланиб, янги токзорлар, интенсив боғлар яратиш имкониятлари ўрганилмоқда, – деб жавоб беради Алишер ака.\nАлбатта, бу шунчаки хомаки ҳисоб-китоблар. Бу ҳақда ҳали олимларимиз, селекторларимиз, мутахассису тажрибали фермерларимиз ўз фикрларини айтишади. Қолаверса, ҳар қандай пухта режанинг амалга ошишидаги асосий мезон, авваламбор, инсон омилидир.


Қулупнайда шакар кўпми ёки лимонда? — Teletype\nҚулупнайда шакар кўпми ёки лимонда?\nҚисқача қизиқарли фактлар ҳақида биласизми?\nДоллар - дунёдаги энг кўп алмаштириладиган валюта. Ҳар куни 35 миллиондан ортиқ турли номдаги банкноталар чиқарилади (йилига 47 триллион). Федерал Резервга аъзо бўлган 12 та банк уни чоп этишга ҳақли. Долларга тегишли қоғозларни эса, фақатгина битта фирма ишлаб чиқаради.\nҚулупнай таркибида 40 фоиз шакар бор, лимонда эса деярли икки баравар кўп (70 фоиз). Улар таркибида лимон кислотаси кўп бўлганлиги сабабли буни сезмаймиз. Бундан ташқари, лимон таркибидаги шакар миқдори жуда кўп бўлса, семиришга олиб келиши мумкин, аммо лимон кислотаси бунга йўл қўймайди.\nМусиқа тарихидаги энг муваффақиятли - 1982 йилда чиққан Майкл Жексоннинг «Thriller» альбоми. Ҳаммаси бўлиб, дунё бўйлаб альбомнинг 110 миллиондан ортиқ нусхаси сотилган.\nДунёдаги энг узун ва баланд ойнали кўприк 2016 йил август ойида Хитойнинг Хунан провинциясида қурилган. Унинг узунлиги 430 метр бўлиб, 300 метр баландликда қурилган ва Чжанцзяцзе миллий боғидаги иккита тоғ қояларини бир-бири билан боғлаб туради.\nАгар океанлар буғланиб кетганда, сайёра қалинлиги 50 метр бўлган туз қатлами билан қопланган бўлар эди.


БОҚИЙСАН, ИФТИХОРИМСАН, ОНА ТИЛИМ! — Саййид Муҳйиддин махдум ўрта махсус ислом билим юртининг сайти | MAXDUM.UZ\n“Ҳар бир миллатнинг дунёда борлигини кўрсатадурган ойнаи ҳаёти тил ва адабиётидур. Миллий тилни йўқотмак миллатнинг руҳини йўқотмакдур”. (Абдулла Авлоний)\nОна тили – миллатнинг руҳи, унинг ор-номуси, маънавий қиёфаси, орзу-умидларининг намунасидир. Она тили миллатнинг бирлиги ва бирдамлигининг тимсолидир. У миллатни ягона халқ сифатида ўз атрофида бирлаштиради ва дунёда борлигини таъмин этади. Ҳар бир миллатнинг ўз Ватани, оиласи бўлгани каби унинг жонажон ва бетакрор она тили ҳам бўлади. Инсон учун унинг ватани, ота-онаси, оиласи қанчалик қадрли бўлса, унинг она тили ҳам шу қадар азиз ва муқаддас бўлади. Тарих гувоҳки, мана бир неча минг йиллардан бери она тилимиз ҳанузгача ўзининг аҳамиятини йўқотмай келмоқда. Ўзбек тили шундай ширали-ки, ҳар бир қулоққа хуш ёқади, эшитган инсон энтикиб кетади. Турк дунёсининг буюк маърифатпарвар ижодкори Исмоилбек Гаспирали айтганидек: “Миллатнинг икки асоси бордур. Бу уларнинг тили ва динидур. Агар миллат ҳаётидан шу иккисидан бири суғуриб олинса, бу миллат таназзулга юз тутур”.\nШу сабабдан ҳам, 1989-йил 21-октабрда “Давлат тили ҳақида”ги Ўзбекистон Республикаси Қонуни, 1993-йил 2-сентабрда “Лотин ёзувига асосланган ўзбек алифбосини жорий этиш тўғрисида”ги Қонун қабул қилинди. “Давлат тили ҳақида”ги қонуннинг қабул қилинганлигига бу йил 31 йил тўлди. Ўтган шу даврда она тилимизнинг янада сайқалланиши, бадиийлиги, тарихийлиги ва дунё миқёсида аҳамияти ҳамда нуфузини оширишга қаратилган маданий, маънавий-маърифий, мафкуравий, ижодий изланишлар, илмий тадқиқотлар олиб борилди! Ҳозирги кунда ҳам, ўзбек тили давлат тили сифатида сиёсий-ҳуқуқий, иқтисодий-ижтимоий, маънавий-маърифий ҳаётимизда фаол қўлланмоқда, халқаро минбарлардан баралла янграмоқда. Қолаверса, давлат тилининг ижтимоий ҳаётда тутган мавқеини янада мустаҳкамлаш мақсадида бир қатор ишлар олиб борилмоқда. Жумладан, она тилимиз ва миллий адабиётимизни улуғлаш, унинг бой хазинаси, таровати ва нафосатини ёш авлодга етказиш мақсадида юртимизда атоқли шоир ва адибларимиз номларидаги қатор ижод мактаблари ташкил этилди. Жумладан, Муҳаммад Ризо Огаҳий, Исъҳоқхон Ибрат, Абдулла Қодирий, Ҳамид Олимжон ва Зулфия, Эркин Воҳидов, Абдулла Орипов, Ибройим Юсупов, Ҳалима Худойбердиева, Муҳаммад Юсуф номидаги ижод мактабларида энг аввало ўзбек тили ва адабиётини, бадиий ижод сирларини чуқур ўрганиш учун барча шароит яратилди.\nЎз тилини йўқотган ҳар қандай миллат ўзлигидан жудо бўлиши муқаррар. Шундай экан, ўз она тилидан ажрамоқлик, миллий ҳиссиётларини йўқотиш натижасидир. Бу иш эса инсоният олами олдида улуғ хиёнат, кечирилмас жиноят ҳисобланади. Абдулла Орипов ўзбек тили йўқолса, тўтига айланиб қолишини, Эркин Воҳидов она тилимиз ўлмаслигини бот-бот таъкидлайди. Расул Ҳамзатов эса она тилиси йўқолса, ҳатто ўлимга ҳам рози эканлигини қаламга олади.\nМухтасар қилиб айтганда, ҳар биримиз давлат тилига бўлган эътиборни мустақилликка бўлган эътибор деб, давлат тилига эҳтиром ва садоқатни она Ватанга эҳтиром ва садоқат деб билишимиз, шундай қарашни ҳаётимиз қоидасига айлантиришимиз лозим. Ишончим комилки, ўзбек тили ва маданияти жаҳон цивилизациясида янада равнақ топиб, унинг пурмаънолиги, жозибадорлиги, талаффузи, оҳанги, мусиқадай жарангдорлиги билан жаҳон аҳлини ўзига ром қилишда давом этади!\n2-босқич 77-гуруҳ талабаси\nҲусайн Ёдгоров тайёрлади.


Хулоса ўзингиздан, ҳурматли раҳбарлар... / CHAMPIONAT.asia\n16:40Уялмайсанми? Логотипни бошқалардан ўғирлаган клублар (2-қисм) 4 16:39“Манчестер Сити” раҳбарлари Хитой клубини сотиб олди 1 16:28Сирожиддин Сайфиев вафот этди 41 16:21ЎФА мутасаддилари Португалиянинг "Витория Гимарайнш" клуби академияси билан яқиндан танишишди 1 16:13ЕЧЛ. Бугун Роналду Мадридда, "Сити" Германияда меҳмон 10 15:58Икардининг хотини ўзи ҳақида ёзилган мақолани шармандалик деб атади 10 15:48“Металлург” футбол клубининг логотипи ўзгарди 14 15:44Olamsport: Шоҳжаҳон навбатдаги жанги ҳақида гапирди, Ломаченконинг рақиби расман маълум бўлди 2 15:26Ўзбекистон Суперкубоги учрашуви олдидан матбуот анжумани 22 февраль куни соат 17:30да бошланади 7 15:21Ўзбекистон аёллар олимпия терма жамоасининг Токио-2020 олимпиадаси 2-саралаш босқичи ўйинлари тақвими 2 15:20Сарри "Челси"ни тарк этса, клуб унга миллионлаб фунт тўлаб беради 10 15:06Фердинанд: "Ливерпуль" "Бавария"ни мағлуб этади" 14 14:40"Интер" "Барселона" футболчисини харид қилишга яқин турибди 16 14:38Спортчилар ижтимоий тармоқларда 3 14:20Терма жамоа бош шифокори Аброр Пирриев билан Игнатий Нестеровда аниқланган модда ҳақида суҳбат 6\nХулоса ўзингиздан, ҳурматли раҳбарлар...\nТеглар : ЛокомтивПахтакорАГМКОлмалиқНасафЎФФПФЛ\nАйни пайтда барча клубларимиз янги мавсумга қизғин тайёргарлик кўрмоқда.\nСуперлигада иштирок этиши аниқ бўлган жамоаларимиз ҳам, суперлигада ўйнашдан умидвор бўлиб турган клублар ҳам тайёргарликни давом эттиришмоқда.\nЎФФга янги раҳбарият келганидан кейин кўп нарсалар ўзгарди. Бу йилдан Суперлигада тўлиқ профессионал мақомга лойиқ жамоалар ўйнаши ҳақида ЎФФ ва ПФЛ раҳбарияти баралла айтмоқда.\nОлий лига Суперлигага ўзгартирилгач, клубларимиз ҳам ПФЛ қўяётган талабларни бажаришга шундай тезликда киришдики, ҳаттоки Про-лигага тушиб кетган жамоалар ҳам ПФЛ Суперлига жамоалари учун қўяётган талабларни бажараётганини эълон қилишдан чарчашмаяпти.\nХўп, клубларимиз ЎФФ ва ПФЛ талаб қилаётган профессионаллик сари гуёки қадам ташлаётгандек. Майли, бунга ишондик дейлик. Аслидачи?\nМен ҳозир ЎФФ, ПФЛ ва клубларимиз матбуот хизматига назар ташламоқчиман.\nҲали айтиб ўтганимдек, ЎФФга янги раҳбарият келганидан кейин федерация ва ПФЛ сайти жонлангандек туюлди. Деярли ҳар куни ЎФФ расмий сайтида хабар чиқиб турибди. Ўзгаришлар, янгиликлар, кимнингдир футболдан четлатилгани ёки ЎФФ олиб бораётган ислоҳотлар борасида футбол мутахассисларнинг фикрлари чиқиб турибди. Бу яхши.\nЛекин футболимизни янги босқичга кўтаришга ҳаракат қилаётган ЎФФ нега Ўзбекистон ёшлар терма жамоаси билан Хитойга матбуот хизматидан фақатгина биргина ходимни юборган?\nҚани фотограф? Қани Хитойдан "қайноқ" материаллар? Нега Осиё чемпионатига кетган ёшлар терма жамоамизнинг иштироки кенг ёритилмаяпти?\nБиз ҳали видео-блог ҳақида сўрамаяпмиз.\nНаҳотки клубларимиздан, мутахассислар ва футболчилардан профессионалликни талаб қилаётган ЎФФ делегацияга қўшиб нари борса яна 2-3 нафар матбуот хизматидан ходим юбора олмайди? Нега Ҳасан Пирмуҳаммедов олган суратларни кўрмаяпмиз?\nЎФФ матбуот хизмати раҳбариятнинг Ўзбекистон ичидаги сафарларини воқеа жойидан кенг ёритмоқда, гап йўқ. Лекин Умид Аҳмаджонов хориж сафарига чиққанда ЎФФ матбуот хизмати жонли репортажлар тайёрламаяпти. Сафар тафсилотлари кенг ёритилмаяпти. Чунки улар федерация ва турли хил терма жамоаларимиз билан бирга олиб кетилмаяпти. Шунчаки қолипдаги гаплар билан меморандум имзолангани ёзилмоқда ва телефонда олинган сурат билан ўша материал бойитилмоқда.\nБу эса профессионалликка интилаётган ЎФФга ярашмайди. Аниқроғи, уят.\nМасалан ЎФФ президенти Умид Аҳмаджонов Қатар билан муҳим аҳамиятга эга бўлган катта меморандум имзолади. Лекин ЎФФ раҳбарининг олдида матбуот хизматидан ҳеч ким йўқ.\nТасаввур қилинг, Ўзбекистонга Қатар футбол уюшмаси раҳбари келганда унинг олдида камида бир нафар матбуот хизмати ходими ва фотограф бўлади.\nЁки ҳаттоки Қирғизистон ёки Малайзиянинг ҳар қандай ёшдаги терма жамоаси қандайдир мусобақага борганида, улар албатта матбуот хизмати ходимлари билан "қуролланиб" келади. Буни кўп маротаба гувоҳи бўлганмиз.\nДеярли барча федерация, уюшма, футбол ассоциациялари ва клублар матбуот хизматига жуда катта эътибор қаратади. Бу одатий ҳолат. Лекин бизда буни йўлга қўйиш жуда қийин бўлмоқда.\nМасалан яқинда Ўзбекистон МТЖ БАА билан ўртоқлик учрашуви ўтказди. Лекин миллий терма жамоамиз учрашувига ҳам ЎФФ ўзининг фото мухбирисиз кетди. Биз эса суратларни доимгидек рақибларнинг сайтидан олдик. Бунга ўрганиб ҳам қолдик.\nЭнди клубларимизга қайтсак.\nАйни пайтда АГМК, "Насаф", "Пахтакор" ва "Локомотив" сингари клубларимиз янги мавсумга тайёргарликни хорижда давом эттиришмоқда. Бу жамоалар чемпионатимизнинг энг юқори элитасига мансуб клублар. Булар орасида фақатгина АГМК ўша юқори элита сари одимлашга уринаётган клуб. Лекин қизиқ томони шундаки, профессионаллик сари интилаётган АГМК жамоасидан ташқари ҳеч қайси клуб хориж йиғинига матбуот хизматидан ходим олиб кетмаган.\nҲаттоки ўтган йили ёзда нафақат гранд жамоа, балки супер клуб тузилаётганини эълон қилган "Пахтакор" раҳбарияти ҳам Туркиядаги йиғинга матбуот хизматидан ҳеч кимни олиб кетмади. Шуми сиз айтган супер клуб?\nСупер клуб бўламиз деган "Пахтакор" ҳам Туркия тарафлардан ҳозирча "қуруқ" хабар чоп этмоқда холос.\nЭнг ачинарлиси, телефонда олинган жуда бир сифатсиз расмлар эса хабарларни хунуклаштириб қўймоқда.\nМана оддий факт: Куни кеча Туркияда Қирғизистоннинг "Дордой" клуби АГМК билан ўртоқлик ўйини ўтказди. "Дордои" клуби матбуот хизмати вакилларини йиғинга олиб келган ва ўйин клуб расмий сайти ҳамда ижтимоий тармоқдаги саҳифаларида кенг ёритилмоқда. Учрашувдан фотогалерея чоп этилди. Суратларни сифатига алоҳида эътибор беринг. АГМК ҳам матбуот хизмати раҳбари Бахтиёр Шириновни йиғинга олиб кетган, гап йўқ. Лекин Шириновнинг бир ўзи ўйин ҳақида ёзсинми, расмга олсинми ёки кундаликни тасвирга олсинми? Қирғизистон клублари профессионалликда бизникиларга дарс ўтишмоқда. Бизнинг "профессионал" клубларимиз эса...\nЯхши ҳам жамоаларимидан видео оператор бор. Кўп жамоаларимиз айнан шулардан ҳам оператор, ҳам матбуот хизмати ходими ва кези келганда админстратор сифатида ҳам фойдаланади. Ёки аксинча, админстраторлардан матбуот хизмати ходими сифатида фойдаланилади. Бизда бу нарса анча урф бўлган.\nКлубларимиз раҳбарлари ҳам номига, хўжа кўрсинга иш қилишлари ҳали-хамон давом этмоқда. Бир ходимдан максимал фойдаланиш натижасида ўша ходимнинг асл функцияси унумдорлигини ҳам пасайтириб қўйишади.\nҚачонки бизда ҳам раҳбарият ҳар бир ишни ўз устаси қилиш кераклигини тушуниб етсагина профессионаллик сари энди қадам ташлаган бўлади. Унгача эса қуруқ баландпарвоз гапларни айтиб юраверишади.\nМатбуот хизмати нега керак? Шунчаки регламентда кўрсатилгани учунгина эмас, балки клуб, жамоа, мураббий ҳамда футболчиларнинг ҳаёти ва фаолиятини ўз мухлисларига етарлича ёритиш учун.\nИстаган раҳбар шунчаки қизиқиш учун осиё клублари расмий сайти ёки уларнинг ижтимоий тармоқларидаги саҳифаларини кузатиб кўришсин. Кейин эса ўз жамоалариники билан солиштириб кўришсин.\nКузатиб кўришсин деймизу, лекин кузатиш учун ҳам раҳбар ҳозирги замон билан ҳамнафас бўлиши ва бунга тушунчаси бўлмоғи лозим. Шундагина ўртадаги жуда катта тафовутни кўради. Зора шундан кейин ишга, аниқроғи, матбуот хизматига бўлган қарашлари ва ёндошуви ўзгарса.\nМен ҳали "Реал", "Бавария", "Манчестер Сити" ёки "Зенит" каби клубларни ўрнак қилиб айтмадим. Бу клублар жамоадаги мураббий ва футболчиларнинг бир бир қадамини ёритиб боради. Шу боисдан ҳам уларда аввало матбуот хизмати профи, шунга қараб футболчилари ҳам юксак профессионал.\n"Бавария" яқинда қишки йиғинини Қатарнинг Доҳа шаҳрида ўтказди. Юпп Хайнкес йиғинга 25 нафар футболчи билан борди. "Бавария" клуби делегацияси Қатарга 132 нафар ходим билан йўл олгани клуб расмий сайтида эълон қилинди. Мураббийлар штаби, футболчилар, клуб ходимлари ва журналистлардан ташқари мюнхенликлар ўз мухлисларини ҳам Қатарда ўтган 1 ҳафталик йиғинга олиб кетишди. "Бавария"нинг Доҳадаги ҳаёти эса бутун немис нашрлари ва клуб расмий сайтида кенг ёритилди. Қатардаги мухлислари билан эса ўзига хос учрашувлар ва тадбирлар уюштирилди.\nБизда иши йўлга қўйилган профессионалликка энг яқин клубларимизнинг матбуот хизматида максимум 2-3 нафар ходим ишлайди. Қолган клубларда эса бўлса атига 1 киши.\nЛекин ҳозирги замонда, айни пайтдаги талаблардан келиб чиқилса, матбуот хизматида камида 3-4 нафар ходим ишлаши керак.\nМасалан европа клубларининг матбуот хизматида минимум 10-12 нафар ходим иш юритади. Осиёда билишимча, бу кўрсаткич минимум 5-6 кишини ташкил этади.\nЎФФда, клубларимизда ҳам жуда кўп ўзгаришлар юзага келди. Лекин ишга бўлган муносабат ҳеч ўзгармаяпти. Масалан ўтган йили "Локомотив" клуби ўз матбуот котибини хориждаги йиғинига бирга олиб кетганида "темирйўлчилар"нинг ҳар бир куни кундалик сифатида жуда кенг ёритилганди.\nНаҳотки бюджетида миллиардлаб пули бор клубларда матбуот хизматига келганида оқсаб қолади. Ёки исталган клуб ўйнаса-ўйнамаса футболчиларга 50-500 миллионлаб кўтарма пули беради. Жамоасини, клуби фаолиятини кенг ёритиши мумкин бўлган матбуот хизматига ҳеч эътибор бермайди.\nНега? Чунки улардан "откат" қилиб бўлмагани учунми? Ёки бошқа сабаби бормикан? Қизиқ.\nЎФФ, ПФЛ ёки клубларимизни қанчалик баландпарвоз гаплар гапиришмасин бари бефойда. Ишга бўлган муносабат ўзгармас экан, матбуот хизмати бўлими кераклигича шакллантирилиб, уларга эътибор кучаймас экан, футболимиз юқори чўққига чиқишда оқсайверади. Футболда кичик деталлар бўлмайди. Ўша кичик деталларга эътибор пайдо бўлсагина ўсиш ва ривожланиш кучаяди, тезлашади.\nАгарда матбуот хизматини ресторанга қиёсласак, унда европа ва осиё клубларининг аллақачон ўз ресторанлари бор.\nБизлардаги клубларнинг матбуот хизмати эса мактаб ошхонасига ўхшаб қолган. Ўша ошхонада ҳам фақатгина биргина ошпаз бор. Таомни истеъмолчиларга етказиб берадиган официант йўқ. Ресторанда нечта ишчи ходим ишлашини, у ердаги қулайликлар ва комфорт қай даражада эканлигини барча яхши билади. Бизнинг клуб раҳбарлари эса ҳеч бўлмаса кафе очишни уддаласа ҳам катта гап аслида.\nБунга қадар ҳам матбуот хизматига эътибор йўқлиги, клуб раҳбарияти бу бўлимга шунчаки номига эътибор бериши ҳақида кўп ёзилган, танқид қилинган. Лекин ҳозирча буларнинг барчаси бесамар кетмоқда. Футболимиз эса йилдан-йилга чуқурликка тушиб кетмоқда.\nХулоса эса ўзингиздан, ҳурматли раҳбарлар...\nЎФА мутасаддилари Португалиянинг "Витория Гимарайнш" клуби академияси билан яқиндан танишишди 1\nЎзбекистон Суперкубоги учрашуви олдидан матбуот анжумани 22 февраль куни соат 17:30да бошланади 7\n"Насаф": Мавсумий чипталарни харид қилинг 10\nОЧЛ-2019. Хави, Славен Билич ва яқин уч ойда Тошкентга келиши мумкин бўлган бошқа юлдузлар 40


ҚОЗОНДА СУЯК БОР, ЭТИ ЙЎҚ » ПастДарғом ҳақиқати\nБош сахифа » ЖАМИЯТ ВА ХАЁТ » ҚОЗОНДА СУЯК БОР, ЭТИ ЙЎҚ\n| 26-02-2018, 16:10 |\nХалқ депутатлари туман Кенгашининг ижтимоий - маданий ривожланиш масалалари бўйича доимий комиссияси аъзолари ҳамда туман ташкилоти вакилларидан иборат гуруҳ февраль ойининг беш куни давомида ҳудуддаги мактабгача таълим муассасаларида амалга оширилаётган ишларнинг ҳақиқий аҳволини ўрганишди. Маълумки, Ўзбекистон Республикаси Президентининг ўтган йил 30 сентябрдаги "Мактабгача таълим тизими бошқарувини тубдан такомиллаштириш чора-тадбирлари тўғрисида"ги Фармонида келажак ворисларининг таълим-тарбиясига жиддий эътибор қаратиш зарурлиги алоҳида таъкидланган. Фармон ижросини таъминлаш юзасидан ҳудуддаги МТМларда қандай ишлар амалга оширилаяпти? Афсуски, ўрганилган 36 та МТМдаги аҳволдан юқоридаги саволга қониқарли жавоб олиш имкони йўқлиги ойдин бўлди.\nОлтиқаҳрамон МФЙ да жойлашган 46-МТМга Ҳосила Ҳайитова раҳбарлик қилади. Болалар тарбияланаётган хоналар иссиқ. 220 ўринга мўлжалланган боғчага шу куни 85 нафар бола келган. Қисқа муддатли гуруҳ тарбияланувчиларидан фақат 3 нафари келганлиги сабабли, бошқа гуруҳларга қўшиб қўйилган. Кунлик таомнома 80 нафар тарбияланувчига тузилган. Шу куни қозонга 5,1 килограмм ўрнига, меъёридан 2,1 килограмм кам гўшт солинган. Таомномада тушликка икки хил овқат кўрсатилган бўлса-да, фақат бир хил овқат тайёрланган. Гуруҳлардаги болаларнинг тирноқлари ўсган, шахсий гигиена қоидаларига риоя қилинмаган. Барча меъёрий ҳужжатлар ҳануз халқ таълими вазирлиги номи билан юритилмоқда.\n58-МТМ ичимлик суви билан таъминланмаган. Ҳожатхона эшиги йўқ. Санитария талабларига жавоб бермайди. Иккита гуруҳдаги 60 нафар ўрнига 16 нафар бола боғчага келган.\nТаомномада болалар сони ошириб кўрсатилган. Овқат гўштсиз, бир хилда тайёрланган. Таомномада эса биринчи овқатга мастава, иккинчи овқатга борщ кўрсатилган. Гўзалкент қўрғонидаги 59-МТМ замонавий бинода жойлашган. Боғчада ободонлаштириш ишлари олиб борилган. Тарбияланувчиларга таомномада кўрсатилган тушлик тўлиқ тайёрланмоқда.\n48-МТМ даги ободонлаштириш ишлари мутлақо талабга жавоб бермайди. Хоналар табиий газ ва кўмир билан иситилса-да, носоз печкадан фойдаланилмоқда. Ходимлар ўртасида вазифалар тақсимоти қилинмаган.\nЗорман МФЙ да жойлашган 54-МТМ биноси таъмирталаб. Боғча ҳамшираларининг ҳужжатлари йўқ. Кир буюмлар озиқ-овқат сақланаётган омборхонага қўйилган.\nТумандаги 2-сон махсус мактабгача таълим муассасаси 100 ўринга мўлжалланган. Айни пайтда 51 нафар бола тарбияланмоқда. Лекин педагог ходимларнинг иш ҳақини ҳисоблаш тарификациясида бешта гуруҳда 60 та бола борлиги кўрсатилган. Таомнома тузилмаган. Нонтахта столида ҳар хил дори-дармон ва шприцлар аралашиб ётибди. Мавжуд 63 нафар ишчи-ходимдан 23 нафаригина тиббий кўрикдан ўтган. Ўрганиш кунида ходимларнинг 10 нафари иш жойида эмас. Боғчанинг логопед штатида ишловчи Мунира Эшмуродова тиббиёт коллежида ҳам 1, 5 ставкада ишлар экан. Икки ойдан буён ишга келмаса-да, маош олаётгани аниқланди. Бу билан Ўзбекистон Республикаси Вазирлар Маҳкамасининг 2012 йил 18 октябрда тасдиқланган "Ўриндошлик асосида ҳамда бир неча касбда ва лавозимда ишлаш тартиб тўғрисида"ги низом талаблари бузилган. Иккита гуруҳ тарбияланувчилари қўшиб юборилган. Шу куни таомнома 43 нафар болага тузилган. Тайёрланаётган таомга беш кило-ю 250 грамм ўрнига 1,5 килограмм гўшт солинган. Бир хил овқат тайёрланмоқда.\n56-МТМ да ҳам ободонлаштириш ишлари олиб борилмаган. Боғча ҳолати санитария-гигиена талабларига жавоб бермайди. Ошпаз ва ҳамшира тиббий кўрикдан ўтмаган. Болалар тарбияланаётган хоналар совуқ. Дам олиш хоналари эса иситилмаган. Кўмир захираси бор, лекин ишлатилмаган. Ўрганилган кунда боғчада ошпаз, бир нафар тарбиячи ҳамда икки нафар ёрдамчи тарбиячидан бошқа ҳеч ким йўқ. Овқатга 34 нафар бола учун бир килограмм гўшт солинган.\n57-МТМ да 18 нафар педагог ходимлар ишлайди. Улардан 16 нафари тиббий кўрикдан ўтмаган. 180 ўринга мўлжалланган Илм қишлоғидаги 51-МТМ га Ситора Эшмирзаева раҳбарлик қилади. Боғчанинг санитария ҳолати талабга жавоб бермайди. Хоналар совуқ. Ўйинчоқлар кир-чир. 18 нафар ходимдан бирортаси тиббий кўрикдан ўтмаган. 61 нафар болага овқат тайёрланмоқда. Ҳақиқатда эса 24 нафар бола бор. Тайёрланаётган овқатга гўшти қириб олинган 300 грамм суяк солинган. Давлат томонидан жиҳозлар берилган, лекин фойдаланилмасдан турибди.\n25-МТМ да ҳам юқоридагидек ҳолат. Биринчи тиббий ёрдам шкафида муддати ўтиб кетган дорилар сақланмоқда. Болалар тарбияланаётган хоналарда кунлик тозалаш ишлари олиб борилмаган. 13 нафар ходимлардан бирортаси тиббий кўрикдан ўтмаган. 90 нафар ўрнига 18 нафар бола келган боғчада 300 грамм гўшт солиб овқат қилинмоқда. 3-МТМда ҳам 76 нафар болага белгиланган меъёрдан гўшт маҳсулотининг ярмидан камроғи солинган. 24 ходимдан 16 нафари тиббий кўрикдан ўтган.\nИккинчи сектор ҳудудидаги 29, 8,14, 39, 10, 43, 16, 20, 17, 13, 4, 44-МТМ ларда ҳам ободонлаштириш ишлари яхши йўлга қўйилмаган, иссиқлик тизими талабга жавоб бермайди. Болаларнинг интеллектуал ва англаш қобилиятини ривожлантиришга қаратилган ўйинчоқлар йўқ. Ўқув ва кўргазмали қуроллар мавжуд эмас. 43, 30, 44-МТМ ларда тарбичи ва бошқа ходимларнинг кийиниши талабга жавоб бермайди. 22-сонли МТМ да 20 та кроватда 30 нафар тарбияланувчилар ухламоқда. 15 нафар ходим тиббий кўрикдан ўтмаган. 40, 26, 29-МТМ ларда ҳам шундай ҳолатларга дуч келдик. Аксарият мактабгача таълим муассасаларида тиббий ҳамшира хонаси керакли жиҳоз ҳамда асбоб-ускуна билан таъминланмаган. 18 хил дори-дармондан 4-5 турдагиси мавжуд, холос.\nЮқоридаги ҳолатлардан кўриниб турибдики, юртимизда мактабгача таълим муассасаларига бўлган эътибор, соҳа ходимларининг ўз ишларига фидойиликлари талаб этилаётган айни кунларда ҳам айрим мудиралар ғафлат уйқусидан уйғонмаган. Ҳудудни ободонлаштириш, ҳожатхоналарни санитария талаблари даражасига келтириш, меъёрий ҳужжатлар юритиш, ижро интизомига риоя қилиниши борасида кескин ўзгаришлар сезилмайди. Давлатимиз раҳбари томонидан соҳа вакилларига қўйилаётган вазифаларнинг қанчалик муҳимлигини ҳанузгача ҳис қилмаган мудиралар таомномаларга яқин-ўртада кўз қирларини ташламаган кўринади. Ҳатто, МТМлар пешлавҳаларидаги "ХТВга қарашли…" деб бошланган ёзувлардан ҳам буни илғаш қийин эмас. Ҳар куни кўз билан кўриб пешлавҳани алмаштириш хаёлига келмаган мудира таомномани ўқишга, қозонга чўмич солиб кўришга вақт "тополмаслиги" ҳам тайин-да. Шу ўринда айтиш керакки, таомномалардаги камчиликлар, ободонлаштириш ишларининг амалга оширилмаганлиги, ходимларнинг тиббий кўрик масаласига эътиборсизлигини назорат қилувчи туман ДСЭНМ ходимлари юқоридаги ҳолатлар бўйича ўз муносабатларини билдиради, деган умиддамиз.\nКалит сўз Танқид\nЎзбекистон Республикаси Вазирлар Маҳкамасининг 2018 йил 9 февралдаги 11-сонли йиғилиш баёни билан...\nТАШАББУСКОРЛАР депутат билан учрашди\nЯНГИЛИКЛАР / ЖАМИЯТ ВА ХАЁТ / ИҚТИСОДИЙ\nЎзбекистон Республикаси Президентининг 2017 йил 9 сентябрдаги "Мактабгача таълим тизимини тубдан...


Туркманистон: Бош прокурор Осиё ўйинлари учун маблағ тўплай олмагани учун ишдан бўшатилди - Фарғона.Ру ахборот агентлиги\nТуркманистон: Бош прокурор Осиё ўйинлари учун маблағ тўплай олмагани учун ишдан бўшатилди\n11.05.2017 09:32 msk\nТуркманистоннинг собиқ бош прокурори Аманмират Халлиев ва унинг ходимлари Осиё ўйинлари учун бадавлат кишилардан маблағ тўплай олмаганлари учун мансабларидан бўшатилди. Бу хақда «Озодлик» радиоси маълум қилди.\nАйни шу айблари учун Ички ишлар вазирига «қаттиқ хайфсан» берилди. Манбаларнинг айтишича, «солиқ» тўлашдан бўйин товлаган ўнлаб тадбиркорлар хибсга олинган, айримлари Туркманистондан чиқиб кетган.\nМанбага кўра, президент Қурбонгули Бердимуҳамедовнинг асабийлашишга Осиё ўйинлари учун маблағ топиш борасидаги топшириғи бажарилмаётган бир пайтда, хуқуқ-тартибот идоралари ходимларининг уйи тинтув қилинганда катта миқдорда нақд пуллар топилгани сабаб бўлди.\n«Вазият шу даражада умидсизлик холатига келиб қолдики, президент Қурбонгули Бердимуҳамедовнинг шахсан ўзи йирик тадбиркорларга мурожаат қилиб, Осиё ўйинлари учун пул сўрашга мажбур бўлди,- дея таъкидлайди хукумат идораларига яқин бўлган манба. – Бу вақтда прокуратура ва ички ишлар идоралари ходимларининг уйидан миллионлаб доллар нақд пуллар топилмоқда».\nАшхабодда ўтиши кутилаётган Осиё ўйинларига 8 миллиард доллар сарфланиб бўлинди, жумладан, Олимпаиада шаҳарчаси учун 5 миллиард АҚШ долларидан ортиқ маблағ сарфланди. 2,3 миллиард доллар эса янги халқаро аэропорт қурилишига сарфланган.


Ўзбекистонда ўтган 11 ойда оиласида тазйиқ ва зўравонликка учраган қанча хотин-қиз «ҳимоя ордери» олгани маълум бўлди\n24.12.2020 | 20:44\nЎзбекистонда 2020 йилнинг январь–ноябрь ойларида оиласида тазйиқ ва зўравонликка учраган қарийб 10 минг нафар аёлнинг «ҳимоя ордери» олгани маълум бўлди. Бу ҳақда «Daryo» хабар қилди.\nХабарга кўра, гендер тенгликни таъминлаш масалалари бўйича 21 декабрь куни ўтказилган комиссия мажлисида бу ҳақда сўз борган. Таъкидланишича, Ўзбекистонда хотин-қизларга нисбатан бўлаётган тазйиқ ва зўравонлик ҳолатлари мамлакатнинг гендер масаласига оид халқаро рейтингларига ҳам салбий таъсир кўрсатмоқда. Шунингдек, комиссия раиси Танзила Норбоева 2020 йилнинг январь—ноябрь ойида «ҳимоя ордери» олган аёлларнинг қарийб 10 минг нафари оиласида тазйиқ ва зўравонликка учраганини маълум қилган.\n«Ўтган 11 ой давомида ички ишлар органлари томонидан турли тазйиқ ва зўравонликка учраган 11 минг 138 нафар хотин-қизга ҳимоя ордери берилган. Уларнинг 9 минг 916 нафари ёки 89 фоизи оилада тазйиқ ва зўравонликка дуч келган. Бу каби ҳолатлар гендер масаласига оид халқаро рейтингларимизга ҳам салбий таъсир кўрсатмоқда.\nУшбу кўрсаткичларнинг барчаси халқаро миқёсда таҳлил қилинади. Лекин ҳар доим таъкидлаганимдек, биз рейтинг учун эмас, асосан, аёлларимиз манфаати, тинч-хотиржамлиги ва оилаларимиз мустаҳкам бўлиши учун курашамиз. Шу мақсадда янада жиддий ишласак, рейтинглардаги ўрнимиз ҳам ўз-ўзидан яхшиланади. Рейтингларни ёмонлиги эса қилаётган ишларимиз самара бермаётганлигини кўрсатяпти», — дейди у.\nЎзбекистонда «ҳимоя ордери»ни узайтириш тартиблари маълум қилинди\nЎзбекистонда реабилитация марказига «ҳимоя ордери» сўраб мурожаат қилган эркаклар сони маълум бўлди\nБундан ташқари, Танзила Норбоева 2020 йилнинг декабрь ойига қадар реаблитация марказлари томонидан 5 минг 876 нафар аёлга ёрдам кўрсатилганини ҳам таъкидлаб ўтган.\nЭслатиб ўтамиз, аввалроқ Бухорода ўғли томонидан камситилиб, руҳий зўравонлик қилинган онага ҳимоя ордери берилган эди. Шунингдек, Фарғонада оиласида мунтазам келишмовчилик бўладиган аёлга ҳимоя ордери берилгани хабар қилинган.


Сирдарёда пахта теримчилари учун чодирлар шаҳарчаси қурилди – Газета.uz\nФото: Меҳнат вазирлиги матбуот хизмати\nСирдарёда пахта теримчилари учун чодирлар шаҳарчаси қурилди\nСирдарёда синов тариқасида пахта теримчилари учун чодирлар шаҳарчаси қурилди. Вилоятда жами 90 та шундай шаҳарча очилади.\n10 сентябрь 2019, 18:08 Жамият\nСирдарё вилоятининг Боёвут туманида синов тариқасида пахта теримчилари учун чодирлар шаҳарчаси ташкил этилди. Бу ҳақда Ўзбекистон Бандлик ва меҳнат муносабатлари вазирлиги матбуот хизмати хабар қилди.\nМеҳнат вазирлигининг «Газета.uz»га хабар қилишича, шаҳарча 400 кишига мўлжалланган. Унда теримчилар учун барча зарур шароитлар: тиббиёт пункти, овқатланиш, душ, ҳожатхона, иссиқ сув ва ўрин-жой кўзда тутилган.\nЖорий йилда чодирлар шаҳарчаси фақатгина Сирдарё вилоятида очилади, чунки ушбу вилоятда пахта кампанияси вақтида ишчи кучи тақчиллиги кузатилади. Вилоятда жами 90 та шундай шаҳарча барпо этиш режалаштирилган.


Interfutbol.Uz | «Шеффилд Юнайтед» устозининг фикри: «Клопп ва Гвардиола – худбин»\n«Шеффилд Юнайтед» устозининг фикри: «Клопп ва Гвардиола – худбин»\n2020-11-21 21:04:00 158 0 UtkirBEK\nКрис Уайлдер Англия топ-клубларида фаолият юритаётган мураббийлар ҳақида фикр билдирди.\n«Шеффилд Юнайтед» бош мураббийининг фикрича, Юрген Клопп, Хосеп Гвардиола ҳамда Англия Премьер-лигаси грандларини бошқараётган бошқа мутахассисларни фақат ўз жамоаси ҳақида қайғураётганликда айблади.\n«У (Клопп) фақат ўз клубини кўради. Топ-мураббийларга ҳурматим баланд, чунки улар юксак натижаларга эришишмоқда, ғалабалар қозонишмоқда. Аммо улар худбинлар, фақат ўз клубларини кўришади, холос. Бу мутахассислар «Шеффилд Юнайтед»ни ўйлашмайди, уларни Англия тақдири қизиқтирмайди. Уларни фақат «Ливерпуль», «Манчестер Сити» ва «Челси» қизиқтиради. Буни тушунаман ва ҳурмат қиламан.\nЎзим ҳам шунақа бўлганман, бироқ «Шеффилд Юнайтед»дан хавотирдаман, бизга битта ўйинда 5 та захира ўйинчиси тушириш ёрдам бермайди. Ҳафтасига 250 000 фунт оладиган, бироқ 18 кишилик рўйхатга киролмаган футболчиларга оддий инсонларнинг кўп ҳам раҳми келади, деб ўйламайман. Менимча, бу арзимас нарса», - дея Уайлдернинг сўзларидан иқтибос келтирди Daily Mail.\n«Шеффилд Юнайтед» айни пайт Англия чемпионати турнир жадвалида сўнгги поғонани эгаллаб турибди. Жамоа ўтказилган 8 та ўйиндан сўнг 1 очко жамғарди. Шу ягона очкони ўз майдонида ўтказилган 5-тур доирасидаги «Фулхэм»га қарши баҳсда (1:1) қўлга киритган.


Ижтимоий тармоқларда Тошкент вилоятининг Юқори Чирчиқ туманида жойлашган «Ўртасарой» карантин мажмуасида сақланаётган шахсларнинг норозилиги акс этган видео тарқалди.\nЎзи тасвирда кўринмаган видео муаллифи «Ўртасарой» карантин мажмуасида сақланаётган одамлар 17 кундан бери ушлаб турилганини, белгиланган муддат якунига етган бўлса-да рухсат берилмаганини айтади.\n«Йигирманчи [июнь] куни келдик. Бугун 18 кун бўлди. Кеча «обед»дан бери ҳеч ким бизга овқат бергани йўқ. Болаларимиз билан оч ётибмиз. Қачон бу ердан кетамиз? Кимга учрашсак бўлади?», дейди видеода карантин дарвозасини тепаётгани кўринган аёллардан бири.\nВидео муаллифи карантинда сақланаётган фуқароларнинг саволларига ҳеч ким жавоб бермаётганини таъкидлайди.\nKun.uz мухбири Соғлиқни сақлаш вазирининг ўринбосари Улуғбек Собиров билан боғланиб, мазкур ҳолат юзасидан изоҳ сўради.\n«Айни пайтда «Ўртасарой» карантин мажмуасидаман. Ушбу мажмуа эпидемиологик нохуш ҳудудлардан олиб келинган шахслар сақланаётган Ўзбекистондаги энг яхши карантин ҳудудларидан бири. Бу ердагиларга берилаётган овқатлар яхши, сифатли. Ҳаммаси вақтида берилаяпти.\nПандемия шароитида яшаяпмиз, эпедимия бутун республикага тарқалиб кетмаслиги учун хориждан келганлар ёки коронавирус инфекциясини юқтирганликда гумонланганларни шу ерда сақлаб турибмиз. Уларни вақтида бошқалардан ажратиб, диагностика қилиб соғломлаштириб чиқаряпмиз.\nКасаллик тарқаб кетмаслиги учун эпидемиологик нуқтаи назардан нима керак бўлса ҳаммасини қиляпмиз. Битта хонада тўрттадан одам сақланаётган бўлса, уларнинг орасидан кимдадир касаллик чиққан тақдирда у зудлик билан бошқа жойга ўтказилмоқда. Табиийки, шу хонада яшаган қолган уч кишининг карантин муддати сал чўзилади. Уларгаям касаллик юққан-юқмаганига ишонч ҳосил қилиш учун шунга мажбур бўляпмиз.\nАммо фуқароларимиз шунга чидай олмаяпти. Уларга карантин муддати чўзилаётгани ёқмаяпти. Айримлар нега бизни бошқалардан кўпроқ ушлаб турибсизлар деб тўполон қилишяпти. Ижтимоий тармоқларда тарқалган видеога мана шу нарса сабаб бўлган. Бироқ видеода айтилганидек, икки кундан бери оч қолишгани, овқат берилмаётгани ёлғон. Бу ерда шароитлар яхши, ҳар битта хонада кондиционер, телевизор, ювиниш хоналари, яъни уйдаги ҳамма шароит бор.\nҲозиргача карантин муддати 14 кун эди, махсус комисссиянинг қарори билан буёғига 10 кунга туширилди. Худо хоҳласа, жараён секин-секин тезлашади. Тўғри, бу ерда сақланаётганларга ҳам осон тутмайман. Бир-икки кун телевизор кўришар, кейин зерикишаётгани рост. Эпедимия шароитида бундан ортиқ нимаям қила олардик. Энг муҳими, қоринлари тўқ, саломатликлари ишончли қўлларда. Давлат ҳаммасини етказиб бермоқда», дея Улуғбек Собировнинг сўзларини келтирмоқда Kun.uz мухбири.\nЭслатиб ўтамиз, 55 гектар ҳудудда барпо этилган «Ўртасарой» карантин ҳудуди 20800 ўринга мўлжалланган. Махсус изоляция хоналарида 4 киши даволаниб, профилактика қилинади. Хоналар барча тиббиёт жиҳозлари ва санитария-гигиена воситалари билан жиҳозланган. Шунингдек мажмуада овқатланиш, лаборатория, тиббиёт ходимлари учун тураржойлар, реанимация бўлимлари ва карантин учун махсус хоналар ҳам барпо этилган. 3467 контейнердан иборат мажмуа электр энергияси, иссиқ ва совуқ сув ва бошқа коммуникация тармоқларига уланган.\nКарантин полигонида 14 кун — таассуротлар\nВидео: Халқаро ташкилотлар вакиллари Ўзбекистондаги энг йирик карантин марказини бориб кўрди\n00:34 / 12.01.2021\nГерманияда қатъий карантин кучга кирди\nКарантин ва пандемия пайтида ходимларни ишдан бўшатишдан ҳимоялаш бўйича қатор чоралар қабул қилиниши кутиляпти\n01:09 / 06.01.2021\nГерманияда карантин январ охиригача узайтирилди


Самарқанд ва Бухоро малайзиялик туристлар учун Умра зиёратини амалга ошириш масканига айланиши мумкин — Review.uz\nМоҳд Ҳасан Малайзия ва Ўзбекистон туризм соҳасида улкан салоҳиятга эга эканини эътироф этар экан, мамлакатимизга ташрифи давомида ўзбек халқининг бой тарихий-маданий мероси билан яқиндан танишганини маълум қилди.\n“Парламентаризмни ривожлантириш: Ўзбекистон ва Малайзия тажрибаси” мавзусида видеоконференцалоқа форматида парламент форуми бўлиб ўтди, деб хабар бермоқда “Дунё” АА.\nУнда Ўзбекистон Республикаси Олий Мажлиси Қонунчилик палатаси Спикерининг биринчи ўринбосари Акмал Саидов ва Малайзия парламенти Вакиллар палатаси Спикери ўринбосари Моҳд Рашид бин Ҳасан иштирок этди.\nАкмал Саидовнинг таъкидлашича, Ўзбекистон Жануби-Шарқий Осиёдаги асосий ва узоқ муддатли ҳамкорлардан бири бўлган Малайзия билан икки томонлама мулоқотни фаол ҳамда жадал ривожлантиришга муҳим аҳамият қаратиб келмоқда.\nМоҳд Ҳасан Малайзия ва Ўзбекистон туризм соҳасида улкан салоҳиятга эга эканини эътироф этар экан, мамлакатимизга ташрифи давомида ўзбек халқининг бой тарихий-маданий мероси билан яқиндан танишганини маълум қилди. Унинг сўзларига кўра, айниқса, дунёга машҳур ва ислом зиёратгоҳлари сифатида тан олинадиган Самарқанду Бухоро малайзиялик туристлар учун жозибали жойларга, хусусан, Ўзбекистон орқали Умра зиёратини амалга ошириш масканларига айланиши мумкин.\nВидеоконференция чоғида “Ўзбекистон — Малайзия” дўстлик гуруҳи раҳбари Шарофиддин Назаров ҳам сўзга чиқди. Унинг айтишича, ўзаро манфаатли савдо-иқтисодий, илмий-техник, маданий-маърифий, сиёсий муносабатларни ўрнатишда дўстлик гуруҳи муҳим роль ўйнайди. Минтақада савдо алоқалари, туризм соҳаси, рақамли иқтисодиётни равнақ топтириш, шунингдек, инвестициявий лойиҳаларни амалга ошириш, икки давлат ишбилармон доираларининг “B2B” шаклидаги учрашувларини ташкил этиш шулар жумласидандир.\n– Айни чоғда парламент аъзолари ўртасидаги ҳамкорлик икки томонлама муносабатларни мустаҳкамлаш, ташқи сиёсатни шакллантиришга хизмат қиляпти, – деди “Малайзия — Ўзбекистон” дўстлик гуруҳи аъзоси Панг Хок Лионг. – Парламентлараро дипломатия эса эндиликда ривожланмоқда, камчиликлар ҳам йўқ эмас. Аммо дўстлик гуруҳи аъзолари ўзаро келишувлар, халқаро декларацияларда белгиланган вазифаларни амалга ошириш бўйича ҳамкорликдаги ишларни давом эттиришлари лозим.\nБинобарин, тадбир давомида икки томонлама ҳамкорликда эришилганнатижалар қаторида парламентлараро мулоқотни ривожлантириш, халқаро ташкилотлар доирасида бир-бирини қўллаб-қувватлаш, фойдали савдо-иқтисодий, сиёсий-ҳуқуқий ва маданий-гуманитар ришталарни йўлга қўйиш ҳамда мустаҳкамлаш ҳақида фикр алмашилди.\nТадбирда коронавирус тарқалиши, уни дунё иқтисодиётига таъсири, Ўзбекистон ва Малайзияда ушбу касалликка қарши курашиш йўлида қабул қилинаётган чора-тадбирлар каби масалалар ҳам муҳокама қилинди. “Тождорёв”ни чекинтириш, пандемиянинг икки давлат савдо-иқтисодий муносабатларига кўрсатадиган салбий оқибатларини бартараф этишда парламентлар аъзоларининг тутган ўрнига тўхталиб ўтилди. Шу боис ўзаро ҳамкорликни фаоллаштириш долзарб эканига урғу берилди.\nОнлайн-форум мобайнида ҳар икки томон ҳам БМТ, Парламентлараро иттифоқ, Ислом ҳамкорлик ташкилоти сингари халқаро ташкилотлар доирасида икки мамлакат ташаббусларини қўллаб-қувватлаш борасида якдил фикр билдирди. Ўз навбатида, кенг кўламли ҳамкорликни фаол равнақ топтириш бўйича интилишлар қатъий экани яна бир бор таъкидланди.\nЯкунда Ўзбекистон билан Малайзия ўртасидаги муносабатлар ҳамда амалий ҳамкорликни мустаҳкамлаш бўйича ўзаро ишларни давом эттиришга келишиб олинди.


Марказий банкка янги раис ўринбосари тайинланди | Uzbekistan Today\nБош саҳифа / Бизнес ва инновация / Марказий банкка янги раис ўринбосари тайинланди\nМарказий банкка янги раис ўринбосари тайинланди\nСаидкамол Ходжаев Ўзбекистон Республикаси Марказий банки раисининг биринчи ўринбосари этиб тайинланди. Бу ҳақда Марказий банк матбуот хизмати хабар берди. Бу лавозимда 2010 йилдан бери Улуғбек Мустафоев ишлаб келаётганди.\nХоджаев бу лавозимга тайинланишидан олдин «Ўзсаноатқурилишбанк» бошқаруви раиси вазифасида ишлаган.\nБанк тизимидаги фаолиятини 1997 йилда оддий мутахассисликдан бошлаган.


Алмати кардиожарроҳлари аорта клапани стенози амалиётининг янги усулини ўзлаштирмоқда | Қозоғистон янгиликлари: Сўнгги хабарлар «Kazakh TV» каналида | Kazakh TV\nАлмати кардиожарроҳлари аорта клапанини сунъийсига алмаштиришнинг янги замонавий усулини ўзлаштирмоқда. Улар иккита амалиёт ўтказишга улгурди. Усулнинг ўзига хослиги шундаки, бунда жарроҳ кўкрак қафасини кесмайди. Эндиликда юраги очиб операция қилиниши мумкин бўлмаган беморлар ҳам тўлақонли даволаниши мумкин. Амалиётдан сўнг бемор атиги икки кун ичида шифохонани тарк этади.\nАЛЕКСЕЙ КОЛЕСНИКОВ, РЕНТГЕН-ЭНДОВАСКУЛЯР ОПЕРАЦИЯ БЛОКИ МУДИРИ:\n- Бугун маҳаллий анестезия остида иккита операция ўтказдик. Умумий наркозга эҳтиёж бўлмади. Сон артериясида, периферия даражасида озгина кесилади. Бу ерда периферик қон томири бор. Сўнг клапан қисилган ҳолида стеноз мавжуд бўлган жойга етказилади.\nАмалиёт бир ярим соатда тугади. Маҳаллий жарроҳларга Туркиядан келган профессор маслаҳат бериб турди.\nЕРТУҒРУЛ ОКУЯН, ПРОФЕССОР:\n- Бу жуда муҳим клапан. У ёпилиб қолган тақдирда кислородга тўйинган қон ҳаракатланишдан тўхтайди: бош мияга ҳам, жигарга ҳам, буйракка ҳам бормайди. Натижада, бу органлар жабрланади. Бундай беморларда тўсатдан вафот этиш хавфи жуда юқори. Ягона нажот йўли – амалиёт. Тез кунларда қозоғистонлик ҳамкасбларим бу ишни мустақил бажаришига ишончим комил.\nЖорий йилда Кардиология ва ички касалликлар илмий-тадқиқот институти мутахассислари яна 10 та амалиёт ўтказиш ниятида.\nкардиологияамалиётКардиология ва ички касалликлар илмий-тадқиқот институтиАлмати кардиожарроҳлариюрак операциясистеноз


Марказий Осиёда илк бор Самарқандда туризм бўйича халқаро конференция ўтказилади\n18 Окт 2019 1437\n12-15 октябрь кунлари Хитойнинг Гуйлинь шаҳрида “Бир макон, бир йўл, бир туризм” II Халқаро конференцияси бӯлиб ўтди, деб хабар беради Туризмни ривожлантириш давлат қўмитаси.\nУнда Самарқанддаги “Ипак йўли” туризм халқаро университетининг Ривожлантириш ва стратегик муаммолар бӯйича проректори Азамат Акбаров бошчилигидаги делегация иштирок этди.\n“Бир макон, бир йўл, бир туризм” халқаро конференциясида дунёнинг 64 мамлакатидан ташриф буюрган 200дан зиёд ўқув ва давлат муассасалари, туризм соҳасидаги йирик компаниялар вакиллари қатнашди. Тадбир доирасида туризм соҳаси ва ўқув муассасалари ҳамда хусусий компаниялар ўртасида ҳамкорликни йўлга қўйиш билан боғлиқ турли масалалар, шунингдек, сайёҳларни қабул қилишнинг ўзига хос жиҳатлари, туризм соҳасида ахборот-коммуникация технологияларини қўллаш ва бошқа қатор долзарб масалалар кўриб чиқилди.\nТаъкидлаш лозимки, “Бир макон, бир йўл, бир туризм” III Халқаро конференциясини 2020 йилда Самарқанд шаҳрида, хусусан, “Ипак йўли” туризм халқаро университетида ўтказиш режалаштирилди. Нуфузли анжуман туризм соҳасидаги олимлар ва мутахассислар учун интерактив платформани тақдим этади. Улар эса, ўз навбатида, ушбу платформада ўзларининг сўнгги тадқиқотлари билан бўлишишади.


Noble Quran - Ўзбек - Sura: 31 - IslamHouse Reader\n31 - Luqmon surasi ()\n(2) 2. Ушбу (оятлар) ҳикматли Китоб оятларидир.\n(3) 3. У чиройли амал қилгувчи зотлар учун раҳбар-йўлбошчи ва раҳмат бўлган (Китоб)дир.\n(4) 4. Улар намозни тўкис адо этадиган, закотни (ҳақдорларга) ато этадиган ва Охиратга аниқ ишонадиган зотлардир.\n(6) 6. Одамлар орасида шундай кимсалар ҳам борки, улар билимсизлик билан (ўзгаларни) Аллоҳнинг йўлидан оздириш учун ва у (йўлни) масхара қилиш учун беҳуда сўз(лар)ни сотиб олур. Ана ўшалар учун хор қилгувчи азоб бордир.\n(7) 7. Қачон унга Бизнинг оятларимиз тиловат қилинса, гўё уларни эшитмагандек, гўё қулоқларида оғирлик-карлик бордек кибру-ҳаво билан юз ўгириб кетур. Бас, унга аламли азоб ҳақида «хушхабар» бериб қўйинг!\n(8) 8. Албатта иймон келтирган ва яхши амаллар қилган зотлар учун ноз-неъмат боғлари бордир.\n(9) 9. Улар у жойда мангу қолурлар. (Бу) Аллоҳнинг ҳақ ваъдасидир. У қудрат ва ҳикмат Эгасидир.\n(10) 10. У осмонларни сизлар кўрадиган устунларсиз яратиб, сизларни тебратмаслиги учун Ерда тоғларни барпо қилди ва унда ҳар турли жондор(лар)ни тарқатиб-ёйиб юборди. Яна Биз осмондан сув-ёмғир ёғдириб, (ерда) ҳар турли фойдали (ўсимликларни) ўстириб қўйдик.\n(11) 11. Булар Аллоҳ яратган нарсалардир. Энди (эй мушриклар,) сизлар Менга Ундан ўзга «худолар» нималарни яратганини кўрсатинглар-чи! Йўқ, (улар бирон нарсани кўрсата олмаслар, демак) у золим кимсалар очиқ залолатдадирлар.\n(12) 12. Аниқки, Биз Луқмонга ҳикмат ато этдик (ва унга дедик): «Аллоҳга шукр қилгин! Ким шукр қилса, фақат ўз фойдаси учун шукр қилур (яъни, қилган шукрининг фойдаси ўзига бўлур). Ким ношукурлик қилса, бас, албатта Аллоҳ (унинг ва барча оламларнинг шукр қилишидан) беҳожат ва ҳамду санога лойиқ Зотдир».\nИ з о ҳ. Нақл қилишларича, Луқмони ҳаким минг йил умр кўрган бўлиб, Аллоҳ таоло у зотга нарса ва воқеа-ҳодисанинг моҳият-ҳақиқатига бехато етиш ва энг тўғри ҳукмини чиқара олиш неъматини — яъни ҳикматни ато этган экан. Шу боисдан ҳам у кишидан инсон шуурининг қоронғу йўлакларини ёритиб юборадиган минглаб ибратли ҳикматлар асар бўлиб қолгандир.\n(13) 13. Эсланг, Луқмон ўғлига панд-насиҳат қилар экан, деган эди: «Эй ўғилчам, Аллоҳга ширк келтирмагин! Чунки ширк келтириш катта зулмдир».\n(14) 14. Биз инсонга ота-онасини (яъни, уларга яхшилик қилишни) амр этдик. Онаси унга ожизлик устига ожизлик билан ҳомиладор бўлди (яъни, қорнидаги ҳомила каттарган сари онанинг ҳоли қуриб, заифлаша борур) уни (кўкракдан) ажратиш (муддати) икки йилда (келур). (Биз инсонга буюрдикки), «Сен Менга ва ота-онангга шукр қилгин! Ёлғиз Ўзимга қайтажаксан!»\n(15) 15. Агар улар (яъни, ота-онанг) сени ўзинг билмаган нарсаларни Менга шерик қилишга зўрласалар, у ҳолда уларга итоат этма! Уларга (гарчи кофир бўлсалар-да), дунёда яхши муомалада бўлгин ва ўзинг менга ижобат-тавба қилган кишиларнинг йўлига эргашгин! Сўнгра (яъни, Қиёмат Кунида) Ўзимга қайтурсизлар, бас, мен сизларга қилиб ўтган амалларингизнинг хабарини берурман».\n(16) 16. (Луқмон деди): «Эй ўғилчам, шак-шубҳа йўқки, агар хардал (ўсимлигининг) уруғидек (бир зарра яхши ёки ёмон амал қилинадиган) бўлса, бас, у (амал) бирон харсанг тош ичида ё осмонларда ёки ер остида бўлса, ўшани-да Аллоҳ келтирур. Зеро, Аллоҳ сергак ва огоҳдир.\n(17) 17. Эй ўғилчам, намозни тўкис адо эт, яхшиликка буюр ва ёмонлиқдан қайтар ҳамда ўзингга етган (балоларга) сабр-қил! Албатта мана шу ишларнинг мақсадга мувофиғидир.\n(18) 18. Одамлардан (мутакаббирлик билан) юзингни ўгирмагин ва Ерда кибру-ҳаво билан юрмагин. Чунки Аллоҳ барча кибр-ҳаволи, мақтанчоқ кимсаларни суймас.\n(19) 19. Юрганингда ўртача юргин ва овозингни паст қилгин. Чунки овозларнинг энг ёмони эшаклар овозидир».\n(20) 20. (Эй инсонлар), Аллоҳ осмонлар ва Ердаги барча нарсаларни сизларга бўйсундириб қўйганини ва сизларга барча зоҳирий ва ботиний (яъни, моддий-маънавий) неъматларини комил қилиб берганини кўрмадингларми?! Одамлар орасида шундай кимсалар ҳам борки, улар ўзлари билмаган, ҳидоят топмаган ва ёрқин китоб-ҳужжатга эга бўлмаган ҳолларида Аллоҳ хусусида мужодала қилурлар.\n(21) 21. Қачон уларга: «Аллоҳ нозил қилган нарсага эргашинглар», дейилса, улар: «Йўқ, бизлар ота-боболаримизни ниманинг устида топган бўлсак (ана ўшанга) эргашурмиз», дейишади. Агар шайтон уларни ўт азобига чақириб турган бўлса ҳам-а?!\n(22) 22. Ким чиройли амал қилгувчи бўлган ҳолида ўзини Аллоҳга топширса, бас, у мустаҳкам халқани ушлабди. Барча ишлар охир-оқибатда ёлғиз Аллоҳга борур.\n(23) 23. Ким кофир бўлса, бас, сизни (эй Муҳаммад алайҳис-салоту вас-салом), унинг куфри ғамгин қилмасин. Улар Ўзимизга қайтажаклар, бас, Биз уларга қилган амалларининг хабарини берурмиз. Зеро, Аллоҳ диллардаги сирларни билгувчидир.\n(24) 24. Биз уларни (бу дунёда) озгина (муддат) фойдалантириб, сўнгра қаттиқ азобни (тотишга) мажбур қилурмиз!\n(25) 25. Қасамки, агар улардан «Осмонлар ва Ерни ким яратган?», деб сўрасангиз албатта «Аллоҳ», дерлар. Сиз «Аллоҳга ҳамду-сано бўлсин», денг. Йўқ, уларнинг кўплари ана ўша Аллоҳгагина ибодат қилиш зарур эканини билмаслар.\n(26) 26. Осмонлар ва Ердаги бор нарсалар Аллоҳникидир. Албатта Аллоҳнинг Ўзигина беҳожат ва ҳамду санога лойиқ Зотдир.\n(27) 27. Агар Ер юзидаги бор дов-дарахт қаламлар бўлиб, денгиз (сиёҳ бўлса ва) ундан сўнг яна етти денгиз ёрдамга келса, Аллоҳнинг сўзлари тугаб-битмас. Албатта Аллоҳ қудрат ва ҳикмат Эгасидир.\nИ з о ҳ. Бу оятда Аллоҳ азза ва жаллага ҳақиқий калом (сўзлаш) сифатини Унинг улуғлиги ва камолига лойиқ тарзда исбот қилиш бор.\n(28) 28. (Эй инсонлар), сизларни (барчангизни аввал бошда) яратиш ҳам, (Қиёмат Кунида) қайта тирилтириш ҳам худди бир жонни (яратиш ва қайта тирилтиришнинг) ўзгинасидир (яъни, шу қадар осондир). Зеро, Аллоҳ эшитгувчи, кўргувчидир.\n(29) 29. Аллоҳ кечани кундузга киритишини, кундузни кечага киритишини ҳамда қуёш ва ойнинг ҳар бирини белгиланган муддатга жорий бўладиган қилиб бўйсундириб қўйганини ва Аллоҳ шак-шубҳасиз, қилаётган амалларингиздан огоҳ эканини кўрмадингмизми?!\n(30) 30. Бунинг боиси Аллоҳнинг Ўзигина Ҳақ (илоҳ) экани, улар (яъни, мушриклар Аллоҳни) қўйиб илтижо қилаётган бутлари эса ботил нарса экани ва Аллоҳнинг Ўзигина энг юксак ва буюк зот эканлигидир.\n(31) 31. Кемалар сизларга Аллоҳнинг оят-мўъжизаларидан кўрсатиш учун У зотнинг марҳамати билан денгизда (сузиб) юрганини кўрмадингизми?! Албатта бунда барча (балоларга) сабр қилгувчи, (неъматларга) шукр қилгувчилар учун оят-ибратлар бордир.\n(32) 32. Қачон (кофирларни) тоғлардек тўлқин(лар) ўраб олса, улар чин ихлос билан Аллоҳга дуо илтижо қилурлар. Энди қачонки, (Аллоҳ) уларга нажот бериб, қуруқликка (чиқарса), у ҳолда улардан (айримларигина) Тўғри Йўл тутгувчидир. Бизнинг оятларимизни инкор қилмас, магар барча хоин ва ношукур кимсаларгина (инкор қилурлар).\n(33) 33. Эй инсонлар, Парвардигорингиздан қўрқингиз ва яна бир Кундан (яъни, Қиёматдан) қўрқингизким, (у кунда) бирон ота ўз боласи томонидан (бирон нарса) ўтай олмас ва бола ҳам отаси томонидан бирон нарса ўтай олгувчи бўлмас. Албатта Аллоҳнинг (қайта тирилтириб, ҳисоб-китоб қилиш ҳақидаги) ваъдаси ҳақдир. Бас, ҳаргиз сизларни ҳаёти дунё (ўзининг ўткинчи неъматлари билан) алдаб қўймасин ва ҳаргиз сизларни ғурур (яъни, шайтон) Аллоҳ (ҳар қандай гуноҳни кечаверади деган алдов) билан алдаб қўймасин!\n(34) 34. Дарҳақиқат, ёлғиз Аллоҳнинг ҳузуридагина (Қиёмат) соати (қачон бўлиши тўғрисидаги) билим бордир. У (Ўзи хоҳлаган вақтда, Ўзи хоҳлаган жойга) ёмғир ёғдирур ва (оналарнинг) бачадонларидаги ҳомилаларини (ўғилми-қизми, расоми-нуқсонлими, бахтлими-бахтсизми эканини) билур. Бирон жон эртага нима иш қилишини била олмас. Бирон жон қай ерда ўлишини ҳам била олмас. Фақат Аллоҳгина билгувчи ва огоҳдир.


Трамп иккинчи импичментга ҳам «чап беришга»...\n14.02.2021 08:40 0 1721\nАҚШ Конгрессининг юқори палатаси 13 феврал куни бўлиб ўтган учрашувда собиқ президент Доналд Трампни импичмент процедураси доирасида оқлади. Бу ҳақда CNN телеканали хабар қилди.\nТелеканал маълумотларига кўра, 57 нафар сенатор АҚШнинг собиқ раҳбарини ёқлаб овоз берган, 43 нафари Трампга қарши овоз берган. Қайд этилишича, собиқ президентни қоралаб овоз берганлар орасида нафақат демократлар, балки Республикачилар партиясининг етти вакили ҳам бор.\nИмпичмент керакли овозларнинг учдан икки қисмини ололмаган ва шу тариқа Трамп қўзғолон қўзғатиш айбловидан озод қилинган.\nАввалроқ айтиб ўтганимиздек, АҚШ тарихида биринчи марта битта президентга қарши иккита импичмент бўйича суд жараёни ўтказилди.\nИмпичмент жараёни 9 февралда бошланган. Трампнинг адвокатлари унга қарши суд жараёнини демократлар учун конституцияга зид сиёсий театр деб аташди ва Сенатни сиёсатни оқлашга чақиришди. Бунга жавобан Конгресс Вакиллар Палатаси прокурорлари Трамп Капитолийдаги тартибсизликлар куни қасддан ўз тарафдорларини исёнга ундаганини, шу сабабли у импичмент жараёни доирасида судланиши кераклигини айтиб ўтган эди.\n6 январ куни ўша пайтда АҚШ президенти бўлиб ишлаган Трамп тарафдорлари митингдан сўнг Капитолий биносига бостириб киришди. Тартибсизликка қарамай, Конгресс демократ Жо Байденнинг давлат раҳбари этиб сайланишини маъқуллади.


ROST24 - 500 млрд. сўмга Шаввозсойни қурган темирйўл — 30 йилда ҳам вагонларини алмаштира олмади...\n500 млрд. сўмга Шаввозсойни қурган темирйўл — 30 йилда ҳам вагонларини алмаштира олмади...\n26.02.2021 14:43 - 5118\nЁХУД КЕЙИНГИ АВЛОД БЎЙНИГА ЮКЛАНАЁТГАН СОВЕТ ДАВРИ ПОЕЗДЛАРИ\nЖурналистга «Ўзбекистон темир йўллари» АЖ мутасаддиларидан қўнғироқ бўлди:\n— Поездларнинг аҳволи ҳақидаги мақолани сиз ёзганмисиз?..\n— Ҳа, мен ёзгандим...\n— Қаердасиз, сизга машина юборамиз.\n— Йўқ машина юборишингиз шарт эмас. Мен ҳозир бора олмайман.\n— Сизга ўзингиз кўришингиз учун «Тошкент-Қўнғирот» поездимизнинг йўлга чиқишдан аввал қандай тозаланиши ва тайёргарлик кўришини кўрсатмоқчимиз...\n— Иложим йўқ, бора олмайман...\n— Нега келолмаймиз, мақолангизда чанг босган, кир-чир деб ёзгансиз-ку, асл ҳолатни сизга кўрсатмоқчимиз. (Журналист холис ахборот бериши керак, мазмунида пўписа эшитилди)\n— Мени тўғри тушунинг, афсуски, ҳозир бора олмайман, чунки мен ҳозир ўша сизлар айтаётган поезднинг ичидаман...\n«Ўзбекистон темир йўллари» мутасаддилари билан деярли шу мазмундаги савол-жавобимиз вагонлардаги ҳақиқий ҳолат аслида сиз айтганчалик эмас, ёзганларингиз асоссиз эканлигини кўрсатамиз, қабилидаги таклифдек туюлди бизга.\nRost24.uz ахборот сайтида 22 февраль куни «Тошкент–Қўнғирот» йўналишидаги поезднинг 50-60 йилдан буён ишлатиб келинаётгани, аллақачонлар муддатини ўтаб бўлган вагонлари ва бу вагонлардаги айни пайтдаги манзара ҳақида мақола эълон қилинган эди. «19 йил Раматов бошқарган «Ўзбекистон темир йўллари»нинг бадбўй, кир ва чанг босган вагонларидан репортаж» номли танқидий материалимизда гувоҳ бўлиб тасвирга олганларимиз баён этилганди...\nАйрим ташкилотларни умуман тушуниб бўлмайди, ҳамон совет давридаги «комиссия келди» қабилида ишлайди. Ким учундир ёки ҳисобот учунми, вазият яхшиланади.\nМатбуот учун махсус тайёрланиш кўзбўямачилик эмасми? Сайтда поезднинг абгор аҳволи тасвирлангани учун «Ўзбекистон темир йўллари» матбуот хизмати таҳририяти журналистдан эмас, алмисоқдан қолган поездларни янгиламаган раҳбариятдан норози бўлиши керак.\nУлар аслида ҳолат қандай эканини кўрсатмоқчи бўлиб, журналист ёзганларига гумон қилиб айтган таклифини рад этишга тўғри келди. Чунки ўша пайтда мен айнан вагонлар ёнида туриб, кузатганларимни таҳлил қилиб турганимни айтдим, яъни ўзим айнан вокзалда эдим.\nЭнди вагонларнинг ҳолатини менга кўрсатишдан нима наф? Ҳақиқий вазият ёритиб бўлинди.\nХуллас, уруш йилларини эслатадиган темир арава эринмай йўлда давом этаркан, биз Нукусдан қайтиш учун яна шу вагондамиз. Бу сафар эса бироз бошқача манзара. «Агентлар» журналистларнинг қайси вагонда ўтирганини топиб келишди. Манзилга етгунимизча, парвона бўлиб, чой дамлаб, хабар олиб туриш давомли бўлди.\nПоезд бошлиғи вагонлар ҳолатини кўрсатиб чиқди. Ҳамма ёқ чиннидек эди. Лекин, поезд қанчалар тозаланмасин, у янги бўлиб қолмайди. Тозаловчи ишчилар қанча уринмасин, ўтган асрни 70-йилларини эслатувчи поезд кўриниши ўзгариб қолмайди.\nХудди 80 ёшли онахон атлас кўйлак кийиб 16 ёшга ўхшаб қолмагандек, поездни кичик ишчилар меҳнати билан «одам» қилиб бўлмаслиги аниқ.\n«Ўзбекистон темир йўллари» вакили телеграм орқали мулоқотда аста-секинлик билан янги поездлар сотилиб олишини билдирди.\n«Ўзбекистон темир йўллари» АЖ раҳбарияти ҳам шу поездлари каби имиллаб иш кўрсатади шекилли 30 йил ичида совет иттифоқидан қолган поездларни эксплуатациядан чиқаришга шошилаётгани йўқ. Сабаб шуки, вагонлар оз-мунча пул турмайди.\nБуни қарангки, янги вагонлар қимматлигини баҳона қилиб турган вақтда интернет сайтларида «Ўзбекистон темир йўллари»нинг 495 миллиард сўмлик «Шоввозсой» дам олиш мажмуаси борлиги маълум бўлди.\nМамлакатимизнинг узоқ ерларига қатнаётган «Ўзбекистон темир йўллари» акционерлик жамияти 30 йилда бир вагонга ёлчимаганда ярим триллион сўмлик мажмуани 10 йилда қуриб битказиб қўйишибди.\nБу кунгача «Ўзбекистон темир йўллари» АЖ тасарруфида «Назарбек», «Чимён», «Хожикент», «Омонхона» каби дам олиш масканлари борлиги маълум эди.\nАкционерлик жамиятининг ишчилари 40 йиллик, бурга босган темир аравага айланиб қолган вагонларда аҳолига хизмат кўрсатгач, «Шоввозсой»дек мажмуада ҳордиқ чиқаришига ким ҳам ишонади?\nНукус чўлларидан тақир-туқир қилиб кетаётган поездда қанча ишчидан суриштирмай, улар юқорида номи келтирилган биронта дам олиш масканида соғлиқларини тиклаганини тасдиқлай олмадилар.\nШунча дам олиш масканига эгалик қилган компания аслида халққа кўпроқ зарур бўлган вагонларнинг донасини 1 миллион АҚШ долларига сотиб ололмаслигига шубҳа қилмаймиз. Биров ғиринг деса, ана «Афросиёб» ва «Шарқ» поездлари борлиги эслатиб қўйилади.\nДемак, Совет иттифоқи поездларини истеъмолдан чиқаришни кейинги авлод бўйнига юклаш мумкин. Термиз ва Нукус тарафларга янги поездлар шарт эмас. Балки янги дам олиш масканлари «Ўзбекистон темир йўллари» акционерлик жамиятига жуда зарурдир.\nКомпаниянинг бир қатновга 600 минг сўм олиб ишлайдиган ходимлари 495 миллиард сўмлик масканда дам оладими? Шу ўйлар билан манзилга етдик.\nЖурналистлар яхши кузатиб қўйилди. Танқидий материалдан кейин раҳбарият аҳолининг хизматига зўрға яраётган бадбўй поездларни алмаштириш ўрнига шу ходимларни жазолаган кўринади.\nАслида мақсад ходимларни жазолатиш эмас, фойдаланишга ярамай қолган ўтган аср поездларини янгисига алмаштиришларига эришиш эди!\nТег: Танқид темир йўл Раматов


Роналду Сербиядан учралган мағлубиятга изоҳ берди | Qalampir.uz\nРоналду Сербиядан учралган мағлубиятга изоҳ берди\nСпорт\t15 Ноябрь 17:53 6591\nПортугалия терма жамоаси сардори ва “Манчестер Юнайтед” Криштиану Роналду ЖЧ-2022 саралашида Сербиядан учралган мағлубиятдан сўнг (1:2), Instagram саҳифасида ўз фикрларини билдириб ўтди.\n“Футбол бизга такроран кўрсатиб турибдики, энг муҳим қарор керакли натижаларга олиб келади. Кечаги мағлубият оғир, аммо бизни йўлдан оздириш учун етарли эмас. Қатарда бўлиб ўтадиган Жаҳон чемпионатига чиқиш учун яхши имкониятимиз бор ва биз у ерга бориш учун нима қилиш кераклигини биламиз. Ўзимизни оқламоқчи эмасмиз. Португалия Қатарга интилмоқда”, дейди Роналду.\nЭслатиб ўтамиз, Португалия ўз майдонида Сербияга қарши кечган учрашувнинг сўнгги дақиқасида гол ўтказиб юборди ва ЖЧ йўлланмасига тўғридан тўғри йўлланмани қўлдан чиқарди. Эндиликда гуруҳларда иккинчи ўринни эгаллаган жамоалар плей-офф баҳсларида иштирок этишади.\nМаълумот учун, жамоаларнинг гуруҳ босқичидаги дастлабки баҳси жорий йилнинг март ойида ўтказилган эди. Ўшанда ўйинга қўшиб берилган дақиқалар тугаётганида ҳимоячи Стефан Митрович Криштиану Роналдунинг зарбасидан кейин тўпни қайтариб юборган ва ушбу вазиятда тўп тўлиқлигича чизиқни кесиб ўтган эди. Бироқ ўйин бош ҳаками Данни Макьелли голни ҳисобга олмаган.\nРоналду Жаҳон чемпионати Португалия FIFA Сербия\n03 Декабрь 14:30 58428\n03 Декабрь 15:41 42339\n03 Декабрь 20:24 37211\n03 Декабрь 17:49 31261\n04 Декабрь 11:13 25305


Pew Researches: Мусулмон дунёсидаги яхлитлик ва турфалик\nЎзбекистонлик мусулмонларнинг 9% ҳафтада камида бир ёки бир неча марта масжидга боради. Бу кўрсаткич Қозоғистонда 10%, Қирғизистонда 23%, Тожикистонда 30%, Туркияда 44% фоизни ташкил қилади.\n9-август куни АҚШнинг таниқли Pew Researches тадқиқотлар маркази ўзининг “Мусулмон дунёси: яхлитлик ва турфахиллик” номли катта ҳажмдаги янги тадқиқотини (http://www.pewforum.org/Muslim/the-worlds-muslims-unity-and-diversity-executive-summary.aspx) эълон қилди.\nУшбу тадқиқот, 2011 йил давомида 39та давлатда ўтказилган, унда дунёнинг 80 тилида, жами бўлиб 38минг одам сўралган. Жумладан, тадқиқотда Марказий Осиё минтақасидан жами 7200га яқин одам иштирок этган.\nСўров натижаларига кўра, дунё мусулмонларининг мутлақ аксарияти ягона Аллоҳни ва унинг пайғамбари Муҳаммад (с.а.в.)ни тан олишади. Яъни, айнан Аллоҳни ва Муҳаммад (с.а.в) пайғамбарни тан олиш борасидаги ақидавий яхлитлик юқори даражада эканлиги айтилади. Жумладан, Марказий ва Жанубий Осиё мусулмонларининг 97%, Яқин Шарқ ва шимолий Африка мусулмонлари 100%, Жанубий Шарқий Европа мусулмонларининг эса 85%и якка Аллоҳ ва унинг расули Муҳаммад (с.а.в.)ни тан олишларини билдиришган.\nАфриканинг Сахро минтақаси, жанубий-шарқий ва жанубий Осиё минтақаси мусулмонларининг ҳар ўнтадан саккиз нафари учун дин ўта муҳим эканлигини урғулаган бўлса, бу кўрсаткич бутун Яқин Шарқ ва шимолий Африкада эса ҳар ўнтадан таҳминан олти нафарни ташкил қилган. АҚШ мусулмонларининг 69%и таъкидлашича, дин уларнинг ҳаётида ўта муҳим ўрин тутади.\nБироқ тадқиқотга кўра, коммунистик босим остида бўлган мусулмонлар учун дин нисбатан кам аҳамиятга эга. Россия, Болқон ва Марказий Осиё давлатларида сўралган мусулмонларининг ярмидан ками учун дин муҳим аҳамият касб этади. Марказий Осиё, Россия ва Болқон давлатлари орасида жойлашган, лекин коммунистик ғоя таъсирида бўлмаган Туркия мусулмонлари орасида ислом дини (67%) ўта муҳим ўрин тутади.\nАйни пайтда диндорлик даражаси ва динга муносабат борасида ёш билан фарқланиш тенденцияси кузатилади. Тадқиқот хулосаларига кўра, бутун Яқин Шарқ ва шимолий Африка бўйлаб, 35 ёш ва ундан катта бўлганларнинг динга эътибори, 18-34 ёшдагиларга нисбатан анча кучлироқ. Мазкур минтақанинг барча давлатларида яшовчи аҳоли орасида ёши улуғроқ мусулмонлар масжидни кўпроқ зиёрат қилишади, ҳар куни Қуръон ўқиб туришади, ҳар куни намоз ўқишади. Яқин Шарқ ва шимолий Африкадан ташқари минтақаларда авлодлар ўртасидаги фарқ унчалик катта эмас. Сўровномага кўра, фақатгина Россияда мутлақ тескари вазият ва бу ерда ёшларнинг динга қизиқишу-шижоати ёши катталарга нисбатан юқори.\n“Дин сизнинг ҳаётингизда қанчалик муҳим ўрин тутади” деган саволга Ўзбекистон мусулмонларининг 30% “юқори” деб жавоб берган. Қиёслаш учун, бу кўрсаткич Озарбайжонда 36%ни, Қирғизистонда 49%ни, Тожикистонда 50%ни, Туркияда эса 67%ни ташкил қилган. Минтақада фақатгина Қозоғистон мусулмонларининг 18%гина уларнинг ҳаётида диннинг ўрни муҳим деган жавоб билан, Ўзбекистон мусулмонларидан кейинги ўринни олган.\nСўровномада ислом динини талқин қилиш борасидаги саволлар ҳам ўрин олган. “Сизнингча, ислом ягона талқин қилиниши керакми ёки кўплаб талқин қилинишга йўл борми” мазмунидаги саволга, Ўзбекистон мусулмонларининг 59%и ягона талқин тарафдори бўлишса, 12% эса турфа хил талқин тарафдорлари бўлишган. Қиёслаш учун, Қозоғистонда 36% ягона талқин тарафдорлари ва 31% турфа талқинлик, Туркияда эса 66% ягона талқин ва 22% мусулмонлар турфа талқинлик тарафдорлари бўлишган.\nЎзбекистонлик мусулмонларнинг 18% бир кунда бир ёки бир неча марта намоз ўқишади (бу кўрсатикич Қозоғистонда 4%, Қирғизистонда 18%, Тожикистонда 42%, Туркияда 43%, Озарбайжонда 79%).\nЎзбекистонлик мусулмонларнинг 9% ҳафтада камида бир ёки бир неча марта масжидга боради (Қозоғистонда бу 10%, Қирғизистонда 23%, Тожикистонда 30%, Туркияда 44%).\nРамазон ойининг рўзасини ўзбекистонлик мусулмонларнинг 50% тутишларини айтишган (Қозоғистонда бу кўрсаткич 30%, Қирғизистонда 53%, Тожикистонда 88%, Туркияда 84%ни ташкил қилади).\nОзодлик радиоси ушбу тадқиқотга шарҳ сўраб, Ўзбекистонлик олим, исломшунослик фанлари доктори Муҳидддин Шириновга мурожаат қилди.\nОзодлик: агар тадқиқотга эътибор берсангиз, Ўзбекистонликларнинг 30% “мен учун дин ўта муҳим” деган холос. Қозоғистондан бошқа барча қўшни давлатларда, бу кўрсаткич юқори. Буни қандай шарҳлайсиз?\n- Назаримда, Ўзбекистон мусулмонларининг “диннинг муҳимлиги” деган маънога бориб тақалса керак. Очиқ жамиятларда диннинг муҳимлиги юқори эканлиги айтилган. Собиқ атеистик ёки сиёсатда ва оммавий ахборот воситалари орқали дин жамиятдан анча ортга сурилган жамиятларда диннинг муҳимлиги паст эканлиги айтилади.\nОзодлик: диннинг муҳимлиги паст эканлиги, бу давлат сиёсатининг ҳосиласи, демоқчимисиз?\n-Бу давлат томонидан тадбиқ этиладиган мафкуранинг таъсири бўлиши керак.\nИсломшунос олим, фан доктори Муҳидддин Ширинов билан суҳбатни бу ерда эшитишингиз мумкин.\nИсломшунос олим, фан доктори Муҳидддин Ширинов билан суҳбат


Майдонда “Пахтакор” ва “Қайрат” фахрийлари / CHAMPIONAT.asia\n16:50УЕФА Миллатлар лигаси гуруҳ босқичига қуръа ташланди 6 16:44"Навбаҳор"да мухлислар клубига янги сардор сайланди 3 16:43Гиди Канюк "Пахтакор"ни тарк этади 17 16:08"Реал" - "Леганес". Роналду қайдномада йўқ 11 15:59"Бавария" "Реал" юлдузига қизиқиш билдирмоқда 11 15:42"Эл-Пистолеро" 31 ёшга тўлди. Суарес ҳаётидаги қийинчиликлар ҳақида 14 15:24Ҳафта иқтибослари. Машҳурлардан энг сара фикрлар 6 15:15Расман: "Барселона" Маскерано Хитойнинг "Хэбэй Чайна Форчун" клубига ўтаётганини тасдиқлади 7 15:07Olamsport: Боксчимизнинг жанги учун чипталар 25 доллардан сотилмоқда, ўзбек қиличбозлари жаҳон кубогида 0 14:55Мауро Икардининг турмуш ўртоғи ва агенти Ванда Нара Мадридга учди 10 14:12ОФК президенти Умид Аҳмаджоновни Ўзбекистон ОТЖ финалга йўл олгани билан табриклади 34 13:59Бунақасини кўрмагансиз! Футболчи голни машинада нишонлади (ВИДЕО) 7 13:3411 йил олдинги интервью. Равшан Ҳайдаров: "Менинг ҳеч қандай таниш-билишим йўқ" 65 13:31Битта трансфер туфайли икки футболчи энг кўп маош олувчилар ўнлигига кирди 15 12:51Европа миллатлар лигаси. Бугун қуръа 17\nМайдонда “Пахтакор” ва “Қайрат” фахрийлари\n17 май 14:26\nБугун “Жар” стадионида “Пахтакор” ва “Қайрат” фахрийлари ўртасида ўзаро ўртоқлик учрашуви ўтказилди.\nКўпроқ шоу учрашув кўринишида ўтган мазкур баҳсда 4:4 ҳисоби қайд этилди. Ўйиннинг ҳар бир бўлими 20 дақиқадан ўйналди.\nБаҳс бошланишидан олдин ўзбек футболи афсоналаридан бири Биродар Абдураимов рамзий маъно сифатида тўпни майдон марказидан ўйинга киритиб берди. У кишига яна бир футбол фахрийимиз Тўлаган Исоқов шериклик қилди. Қозоғистон элчихонаси вакиллари Биродар Ҳасановичга қимматбаҳо ўзбек ва қозоқ миллий чопонини эсдалик сифатида тақдим этишди. Шундан сўнг ўйин бошланди.\nЎртоқлик мақомидаги учрашувни кўриш учун стадионга кўпчилик мухлислар ташриф буюрди. Ҳаво иссиқ бўлишига қарамай, собиқ футболчилар маза қилиб футбол ўйнашди. “Пахтакор” фахрийлари сафида Миржалол Қосимов, Улуғбек Рўзимов, Собир Ходиев, Равшан Бозоров, Ёрқин Назаров сингари футболчиларнинг тўп тепгани мухлислар олқишига сабаб бўлди.\nМазкур беллашувда “пахтакорчилар”дан голларни Собир Ходиев, Рустам Дўрмонов, Азамат Абдураимов (2та) рақиб дарвозасига киритишди. “Қайрат” таркибида эса Владимир Вараговский (2та), Сергей Савин ва Алмаз Кульчинбаев голларга муаллифлик қилишди.\nЎртоқлик учрашуви. 17 май. “Жар” стадиони.\n“Пахтакор” фахрийлари - “Қайрат” фахрийлари - 4:4\n“Пахтакор” фахрийлари: Анвар Рашидов, Бахтиёр Ашурматов, Улуғбек Рўзимов, Шуҳрат Раҳмонқулов, Собир Ходиев, Андрей Микляев, Нўъмон Ҳасанов, Рустам Дўрмонов, Азамат Абдураимов, Равшан Бозоров, Ёрқин Назаров.\nЗахирадан тушганлар: Ойбек Усмонхўжаев, Шуҳрат Мақсудов, Алексей Рошин, Миржалол Қосимов, Илҳом Мўминжонов.\nБош мураббий: Григорий Цейтлин.\n“Қайрат” фахрийлари: Ербол Оспанов, Сергей Пасько, Сергей Жуненко, Фанас Салимов, Вахит Маъсутов, Қайрат Айманов, Сергей Савин, Сергей Волгин, Насриддин Хасанов, Аскар Кожабергенов, Артур Омаров.\nЗахирадан тушганлар: Владимир Вараговский, Алмаз Кульчинбаев, Аскар Кушикбаев, Андрей Ваганов, Нуркин Мазбаев.


Минҳожиддин Xожиматов: "Ўзбек халқи Эрон, Озарбайжон ва бошқаларнинг мусиқасига қараб қолмаган!" / Ўзбекистон янгиликлари, энг сўнгги хабарлар\nМАДАНИЯТ 1 Шархлар 5623 кўрилди\nМинҳожиддин Xожиматов: "Ўзбек халқи Эрон, Озарбайжон ва бошқаларнинг мусиқасига қараб қолмаган!"\nЖорий йилнинг 2 июнь куни “Ўзбекконцерт” давлат муассасасининг “Қатъий тартиб интизом ва шахсий жавобгарлик эстрада хонандасининг асосий инсоний фазилатига айлансин” мавзусида йиғилиш бўлиб ўтди. Унда Ўзбекистон Маданият вазирининг биринчи ўринбосари Минҳожиддин Хожиматов ўзбек эстрада хонандалари қўшиқларининг сўзлари, мусиқасидаги камчиликлари, уларнинг кийиниши борасида танқидий фикр-мулоҳазаларини билдирди:\n“Айрим қўшиқларнинг шеърларини, шеър деб ҳам бўлмайди. Адабиёт остонасига энди кириб келаётган инсон ҳам, бундай шеър ёзмайди. Қўшиқ куйлаётганда сўзига аҳамиятли, эътиборли бўлинг! Ўзбек халқи кўчада қолган халқ эмас. Эрон, Озарбайжон ва бошқаларнинг мусиқасига қараб қолмаган. Санъат соҳасида буюк тарихимиз бор, ўзимизнинг оҳанглар бор. Ўзимизни бунчалик оёқости қилмайлик. Майли, эронча қўшиқ қилайлик, аммо эронча айтайлик, озарбайжонча куйга озарбайжонча куйлайлик. Сал ғурур бўлиши керакми? Ҳозир мен мисол учун телевизор кўра олмайман. Асаб шундай бузилади-ки! Ғурур борми?”, дея хонандаларимизга қарата мурожаат қилган мажлисда Минҳожиддин Ҳожиматов.\nМаданият вазирининг биринчи ўринбосари, шунингдек, айрим хонандаларнинг либосларига ҳам тўхталган: “Мен либослар тўғрисида гапирмоқчи эмасдим. “Либоси ундай бўлсин, бундай бўлсин ҳам эмас”, мен фақат бир нарса, дид тарафдориман. Сен кийган либосинг, сени одобингга, аҳлоқингга, ички дунёингга, қўшиғингни руҳиятига мос келсин! Эртага Раж Капур айтгандек, “бош кийимим японча, костюмим унақа, туфлигим бунақа бўлса”, мени миллий қиёфамдан нима қолади?”.\nОзарбайжонлик хонанда ўзбекистонлик "қўшиқ ўғриси" ҳақида гапирди\nОзодбек Назарбеков гапларига\nхонандаларга белгиланган тартибда тўйларда топаётган пулидан 90% давлатга топшириш керак энг катта корупционерлар санаткорлар хаммаси узидан кетган буларга кимлар тўйларга ставка чикариб беради ўзи


«Пахтакор» ҳужумчиси Эрен Дердийўқнинг йиллик маоши миқдори 1,3 миллион еврони (13,8 млрд сўм) ташкил этади. Бу ҳақда клуб матбуот хизмати эълон қилган расмий маълумотда келтирилган.\nДердийўқ «Пахтакор»нинг энг юқори маош олувчи футболчиси ҳисобланади, жамоада бу борада иккинчи ўринда сербиялик ҳужумчи Драган Черан - унинг йиллик маоши 350 минг долларни ташкил этади.\nШвейцариялик ушбу 33 ёшли форвард «Пахтакор» клубига 2020 йил январида 350 минг евро эвазига Туркиянинг «Гўзтепе» клубидан трансфер қилинганди.\nДердийўқ ўтган вақт мобайнида тошкентликлар жамоаси учун жами 29 ўйинда 12 гол урган (Суперлиганинг ўтган мавсумида 22 ўйинида 9, жорий мавсумида 3 гол).\nОЧЛда натижаларни яхшилаш учун трансфер қилинган ушбу футболчи билан жамоа гуруҳ босқичида қолиб кетган, фақат ички чемпионатда ғолиб бўлганди.


Ў. Шўкеевга болаликдаги суратини армуғон этди\nЎтрор тумани аҳолиси билан учрашуви чоғида Ў. Шўкеевга турғунлардан бири унинг болаликда ота-онаси билан тушган фотосуратини армуғон этди. Шу тариқа у отасининг васиятини бажарганини таъкидлади.\nЯнгича, очиқ мулоқот шаклида ўтган учрашувда туман аҳли минтақа раҳбари билан фикр алмашиб, саволлар билан мурожаат қилди.\n– Бугун сиз билан учрашиб, туманда ҳал этилиши зарур долзарб масалаларни муҳокама қиляпмиз. Замон талабига мос ижтимоий дастурга эга бозор иқтисодиётини барпо этиш ҳамда ривожлантириш борасида ишлар давом этади. Кичик тадбиркорликдан умидимиз катта. Вилоятимиз халқи меҳнатсеварлиги билан танилган. Шу боис, кичик тадбиркорликни ривожлантириш кўрсаткичи бўйича пешқадамлар сафидамиз. Минтақада хусусий тадбиркорликни кучайтирамиз. Албатта, бизнесни бошлаш осон эмас. Креатив иқтисод деган жиҳат мавжуд. Йўқ жойдан, хаёлга келмаган касб турлари пайдо бўлмоқда. Минтақада кичик тадбиркорлик иншоотларининг сони ортмоқда. Шу йўналишни давом эттиришимиз зарур, – деди вилоят ҳокими.\nШунингдек, у фуқароларни шахсий масалалари бўйича қабуллаб, уларнинг таклиф ва мулоҳазаларини тинглади. “Туркистон – Ўтрор” йўли қурилиши келгуси йили якунланиб, туман марказида фахрийлар учун марказ очилади.\nТуманда кичик тадбиркорлик субъектлари сони ортган. Вилоят ҳокими давлат дастури доирасида маблағ олиб, тадбиркорлик билан шуғулланаётган ўтрорликлар билан учрашди. Улар қимизчилик, сабзавотчилик, тикувчилик, пишган ғишт, керамика маҳсулотларини тайёрлаш, темирчилик, шунингдек, паррандачилик билан шуғулланишмоқда. Вилоят ҳокими тадбиркорларга муваффақият тилади.\nЎтрор туманининг Қўғам қишлоғига узунлиги 25 чақиримдан зиёд газ қувури тортилиб, 2 мингдан зиёд аҳоли табиий газ билан таъминланди. Шунингдек, 29та маиший-коммунал иншоот тўла газлаштирилди.\nЎтрор туманидаги аҳоли манзилларини газлаштириш 2018 йили бошланиб, бугунги кунгача 7та қишлоққа табиий газ етказилди. Ҳозир 20та қишлоқда газлаштириш давом этмоқда. Натижада туманни газлаштириш кўрсаткичи қарийб 70 фоизга етказилади.\nТуманда 55 минг аҳоли истиқомат қилади. Ўтган йили саноат ишлаб чиқариш ҳажми 15 млрд. тенгени ташкил этди. Туманга жалб этилган сармоя миқдори 17 млрд. тенге, 154 фоизга ортган. Экинзорлар миқдори 35 минг гектар. 200 гектарга яқин ердан дастлабки ҳосил олиш кутилмоқда. Аҳолига 17 минг квадрат метр бошпана берилди. “Овул – эл бешиги” лойиҳаси доирасида қишлоқлар газлаштирилиб, Балтакўл аҳоли манзилида Маданият уйи барпо этилди. Маяқум овулида мактаб, Ўтрор аҳоли манзилидаги тиббиёт амбулаторияси тўла таъмирланди. Бу каби ишлар жорий йилда ҳам давом этади.\nВилоят ҳокимининг матбуот хизмати, 2022-06-21, 02:46 89


Тошкентда Москва энергетика институтининг филиали очилади – КУН УЗ\nГлавная / Жамият / Тошкентда Москва энергетика институтининг филиали очилади\nAnonymous 20.10.2018\tЖамият Comments Off on Тошкентда Москва энергетика институтининг филиали очилади 6 Показы\nЎзбекистон Республикаси Президенти Шавкат Мирзиёевнинг таклифига биноан Россия Федерацияси Президенти Владимир Путин давлат ташрифи доирасида Россиянинг нуфузли олий таълим муассасалари ва Ўзбекистондаги олий таълим муассасалари ўртасида малакали мутахассисларни ҳамкорликда тайёрлаш мақсадида қўшма лойиҳаларни амалга ошириш бўйича кўплаб шартномалар имзоланди.\n19 октябрь куни “МЭИ” (Москва энергетика институти) Миллий тадқиқотлар университетининг ректори Н.Д.Рогалев, Ўзбекистон Республикаси Олий ва ўрта махсус таълими вазири И.У. Мажидов ҳамда “Ўзбекэнерго” акциядорлик жамияти Бошқарув раиси У.М.Мустафоев ўртасида “МЭИ” (Москва энергетика институти) Миллий тадқиқотлар университетининг Тошкент шаҳридаги филиалини очилишига тайёргарлик кўриш тўғрисида Келишувни имзолаш маросими бўлиб ўтди. Бу ҳақида KUN.UZ’га “Ўзбекэнерго”АЖ Матбуот хизмати хабар бермоқда.\nТошкентда мазкур университет филиалининг очилиши:\n– энергетика соҳасида муҳим илмий-техникавий вазифаларни ечиш имконига эга кадрларни тайёрлаш;\n– электр энергия тизимида тежамкорликни оширишга йўналтирилган инновацион лойиҳаларни амалиётга тадбиқ этиш;\n– энергетика соҳасида жаҳон андозаларига мос инновацион тадқиқотларни олиб бориш;\n– тизимда ва ишлаб чиқаришнинг бошқа соҳаларида электр техникаларининг эксплуатациясида самарадорликни ошириш бўйича ишланмаларни татбиқ этиш каби йўналишларни ўз ичига олади.\nМаълумот ўрнида: “МЭИ” (Москва энергетика институти) Миллий тадқиқотлар университети Россиянинг нуфузли олийгоҳларидан бири ҳисобланиб 1930 йилда ташкил этилган. Мазкур олий ўқув юрти энергетика, электротехника, электроника, информацион технологиялар ҳамда радиотехника каби соҳаларга мутахассислар етиштириб чиқаради.\nПред. Италияда дерби, Испанияда биринчи ўрин учун жанг, Моуриньо истеъфо ёқасида. Ҳафта ўйинлари анонси\nСледующая Домино таъсири: ижобий одатларни шакллантиришда бу самара берадими?


Kutubxona - Komil Avaz. Qorakoʻz (hikoya) / Kiril\nSiz shu sahifadasiz: Komil Avaz. Qorakoʻz (hikoya) / Kiril\nМуаллиф Комил Аваз\n- Комил Аваз\nҚоракўз билан танишган одам унинг кўзига қарайди. Буни Қоракўз билади ва хиёл кулимсираб, «Кўзингиз қора бўлмасаям, исмингиз Қоракўзлиги ажаб экан, дея ўйлаяпсиз-а», дегандай қиймириб қарайди. У кўзининг қорамтир кўкишлиги сабабини яхши билади.\nМактабни битириб, Тошкентга ўқишга келган кунлари баъзи курсдош қизлар, айниқса, ётоқдаги ҳамхоналар унинг юриш-туришига, ҳусни латофатига, ҳеч кимникига ўхшамаган мулойим нигоҳига ҳам ҳавас, ҳам ҳасад қилишди, лекин ҳеч ким «Кўзингиз бунча сеҳрли-ю, нега исмингизга монандмас», дея сўрамади.\nБарибир одам ким биландир ичкинлик қилади. Қоракўз қўқонлик Кумушбиби билан дўстлашди. Кумушбиби ҳам ўзидай камгап, ёқимтой, сочлари узун, қошлари пайваста. Унинг ҳам кўзларидан ҳамиша сокин нимтабассум ёғилиб туради. Бўйлари қарийб бир хил, ўртачадан келган, беллари бир тутам. Ишқилиб, диққатни тортмай қўймайди.\nУлар сўзлашмай «суҳбатлашади», бир қараганда бир-бирларини тушунади. Ва ажабким, икковиям деярли йигитлар ҳақида шивирлашишни унчалик хуш кўрмайди. Xуллас, ҳар қандай қиз улардан андоза олса, ўзларини қиёсласа бўлади. Ҳаётнинг ўз қонун-қоидалари, тақдир деб аталмиш мўъжизанинг инсонга кўрсатмиш турфа қирралари бор, ундан ҳеч ким қочиб қутулолмаган.\nҚоракўз университетга илк қадам қўйганидан унга ҳавас билан боқадиган йигитлар нигоҳини сезмай қолгани йўқ, фақат ўзига хос вазминлик билан уларни кўрмаганга, сезмаганга олди.\nҚоракўзнинг ички дунёси, ботиний қуввати бирор йигитга кўнгил қўймасликка, фақат ўқиш билан машғул бўлишга етади. Аммо, «Сизга икки оғизгина гапим бор», дегувчиларни мулойимлик билан четлаб ўтишга, муҳаббатли нигоҳларга чап беришга унинг қурби қачонгача етаркан? Ахир у ҳам одам, тирик жон. Севиш-севилишга қодир. Лекин...\nҲаётидаги айтиб бўлмас бир сир боис туйғу жиловини тортиб юришга мажбур. Буни ўзигина билади. Кечалари дугоналарга сездирмайгина юм-юм йиғлайди. У бу ҳақда ҳеч кимга, ҳатто Кумушбибига ҳам айтолмайди.\nШу тахлит биринчи курсни тугаллашди. Ёзги таътилда у тўрт-беш кунга Қўқонга, Кумушбибиникига меҳмонга борди-ю, Кумушбибини уйига қаттиқ туриб таклиф этмади. Кумушбиби бунга унчалик эътибор бермади, чунки олдда ҳали ўқиш даври сероб, насиб қилганда борарман, деб ўйлади. Қолаверса, у Қоракўздай бемалолроқ ҳаммас, уйидагилар рухсат бериши қийинроқ, уни узоқроқ қариндошлари бўлмиш ҳунарманд йигитга узатишмоқчи.\nКумушбиби бунга ёшлигидан кўникма ҳосил қилган, шу боис Тошкентда бирор йигитга қайрилиб қарамайди. Ўқишни битиришларига оз қолганда тўйлари бўлишини билади, шунга розилик берган. Йигити билан хат олишиб туради. У хатларини Қоракўзга кўрсатади-ю, аммо ўқиб беришни эп кўрмайди. Xат олган кунлари кўзлари порлаб кетади.\nҚоракўз ич-ичидан дугонасига ҳавас қилади, суюнади, ўзи учун эса, куйинади, чорасизлигини билади. Ниҳоят, ўзиям илк бор хат олди. Юқори курсда ўқийдиган Латифжон тўрт энлик хат тутқазиб кетди.\nҚоракўзнинг юраги дукурлаб, не қиларини билмай, хатни апил-тапил дафтар орасига солди. Бу ҳол дарс бошланиши олдидан шундай тез содир бўлдики, Қоракўз қандай қилиб хатни олди-ю қандай қилиб дафтар орасига яширди, билолмай ҳам қолди. Нафсиламрини айтганда, Қоракўз Латифжоннинг не вақтдан бери орқасидан юрганини, Кумушбиби орқали сўзлашмак ниятида эканлигини яхши билади. Кумушбиби унга илмоқли гаплар билан неча бор айтиб кўрди. Қоракўз рўйхушлик бермади. Нега у билан учрашишни, сўзлашишни истамаяпти, нега унинг севгисини рад этишга, бирор аниқ жавоб айтишга қийналяпти? Ўзининг ҳам кўнгли Латифжонда йўқ эмас-ку, йигитмисан йигит, пешонаси кенг, қошлари ўскин, нигоҳлари мулойим бўлиши баробарида қандайдир ботиний шиддати кишини бир зумда ўзига ром қилади. Xудди Қоракўзнинг хаёлидагидай йигит, бироқ... Яна шу «бироқ».\n«Қоракўз! Кўзингиздаги хавотирга ўхшаш одам юрагини эзувчи аллақандай ғамгинлик, хавотир дилимни қон қилди. Нега мендан қочасиз? Ахир мен сизни «таъқиб» этаётган бўлсам, ниятим яхши. Xоҳ ишонинг, хоҳ ишонманг, Сизни учратгунимча севги, муҳаббат ҳақида сал бошқачароқ фикрда эдим. Қайснинг Лайли йўлидаги жунунига шак келтирмаган ҳолда, адабиётда, аниқроғи улкан аллома ёзувчилар бундайин муҳаббатни улуғлаб,илоҳийлаштириб, худди бир-бирлари билан мусобақалашгандай, қаламлари ўткирлигини намойиш этишгандай бўлиб туюлгани, мана, неча асрлардан, балки одамзод ёзувни кашф этгандан бери шундайин достонлар, ҳикоятлар, эртаклар машҳурдан-машҳур бўлиб келаётгани мен учун гўё орзумандга ташбеҳдай туюларди.\nҚоракўз, агар йигитингиз бўлса, ё унаштирилган бўлсангиз, мени ўлди деяверинг. Бу ёруғ дунёда яшашнинг мен учун маъноси қолмайди. Агар хатимга жавоб бермасангиз, жавоб берганингизча ёзавераман. Тутқич бермасангиз, уйингизнинг адресини олиб, дадам билан ойимни юбораман, улар тушунган, зиёли одамлар, қолаверса, уйлантирамиз деб ҳоли-жонимга қўйишмаяпти.\nМана, кўряпсиз, қаламдан не тушса, қоғозга битиляпти. Ушбуни бир зарб билан ёздим, қайта ўқиб, хатолариниям тузатмайман. Агар ўқигудай бўлсам, у ер-бу ерини тўғрилайман деб хатнинг пачавасини чиқариб, неча қоғозларни йиртиб, хат юбориш борасида иккиланиб қолишим мумкин. Ҳозир имзомни қўяману конвертга солиб елимлайман-да, қўлингизга тутқазаман, тамом, вассалом.\nСалом билан... нима деб ёзсам экан? Ошиқи беқарорингиз десаммикан? Ие, нега беқарор бўларкан, аксинча, қарорим қатъий, демак, барқарор. Лекин бу ҳақда Сиз билан ҳали бирор оғиз гапиришиб кўрмай, дабдурустдан ошиғи барқарорингизман десам, осмондан келгандай бўлсам керак? Сиздан жонини ҳам аямовчи девонаи қаландар, бир мушфиқ дўстдан деб билгайсиз... десам-чи? Оддийгина бўлақолсин, латифу лутф ила Латифжон.\nУчинчи минг йиллик биринчи асрининг иккинчи, мувофиқи от йили, 16-ланчи душанба оқшоми.\nР.С. Xатингизни интизорлик билан кутаман. Нега хатлар охирига одамлар бир нималар ёзиш учун Р.С. деб қўйишади, ишонинг Қоракўз, тушунмайман, лекин чиройли, худди хатга салобат бағишлагандай. Шунданмикан, мен ҳам шу тақовул ёздим, гарчи хатингизни интизорлик билан кутиш борасида юқорида қайд этган бўлсам ҳам. Энди тамом».\nХатни титроқ билан ўқиб бўлган Қоракўз беихтиёр ички бир нидо билан «ҳа, энди тамом», дея хўрсиниб, гўё ҳозироқ яширмаса, қўлларидан чиқиб, қайларгадир учиб кетишидан хавфсирагандай, уни апил-тапил сийнабанди ичига яширди. Юраги томонга солган экан, чинданам жонлангандай, потирлаб кетди...\nНеча кунлар қалбида жўш урган туғёнлар гирдобида ўзи билан ўзи олишди. Бу ёруғ жаҳонга сиғмай, Кумушбиби билан ҳар намозшом ётоқхона рўпарасидаги хиёбонда бирга кезишди-ю юрагида кечаётган сирли ғалаёнларни ичига ютди. Кумушбибиям неларнидир сезса-да, ўзи индамагач, ботиниб сўрамади.\nШу тақовул Қоракўз неча кундуз, неча тун ўзи билан ўзи андармон бўлди ва ниҳоят, дилига келган ҳазин нидони қоғозга тўкди:\n«Ассалом, Латифжон ака! Мендан жонини ҳам аямовчи, девонаи қаландар, эй мушфиқ дўст! (албатта ҳозирча жонини аямовчи) Xатингизни ўқиб, мана, неча оқшомки ҳаловатим йўқ. Мен орзу қилганим, кечалари хаёлимда тирилтирадиганим, қўлим етмасаям интиладиганим, очиғини айтай, Сиздай йигит эди. Тасаввурим рўё эмас, ҳақ бўлганига ишонгим келмайди. Эй Xудо, ниятларимга етирмакни сўраб қилган илтижоларимни қабул этдинг, мингдан минг розиман! Юрагимга муҳаббат уруғини сочдинг, шукр, минг бора шукр. Муҳаббатнинг ўлчами — беўлчов севмак, деган экан бир донишманд. Ахир мен ҳам ана шундай беўлчов муҳаббатнинг гадосиман. Ахир мен ҳам одамман, менда ҳам юрак бор, дард бор. Бироқ... бироқ, бари ҳаяжонларим, юрагим қувончлари ичимда қолиб кетади. Мен уни ташқарига чиқаролмайман, одамларга ошкор этолмайман. Шу сабабдан Сиз айтгандай, мен ҳам ўз ёғимга ўзим қовурилдим ва ниҳоят ушбуни ёзишга жазм этдим.\nЛатифжон ака, мен Сиз билан яқинроқ танишишдан эмас, балки ўзимдан қочиб юрибман. Нима деб тушунтирсам экан... Мен сизга муносиб эмасман. Сиз таъриф этганингиздай, мен соҳибжамол эмасман, қолаверса... Қолаверса, сиз мени яхши билмайсиз. Бой-бадавлат хонадоннинг фарзанди ҳам эмасман, балки буниям эътиборга олмаслигингиз мумкин. Энг даҳшатлиси, бизни, оиламизни яқин билганлардан уйимизга совчи келмайди. Қўрқишади...\nДадам ойимга уйланганларида худди Сиздай, билмаганлар. Уйланганларидан кейин ташлаб кетолмаганлар. Фақат бошқа жойга, бизни биладиганлардан узоқроққа кўчиб кетишган. Барибир, оиланинг сири неча қулфли сандиқда сақлансаям, орқасидан эргашиб юравераркан. Ойимнинг ойилари мурдашўй бўлганлар. Энамнинг отасиям, онасиям мурдашўй ўтганлар. Энамнинг лақаби мурдашўй эди. Аждодимиз лақаби ойимнинг исмларига тақалгунча биз фарзандлар кетма-кет туғилиб, дадам ойим билан яшаб қолганлар.\nЭнам жуссаси кичикроқ бўлсаям, жуда келишимли, бениҳоя чиройли, фариштали аёл эдилар, раҳматлик. Мени энамга ўхшатишади. Энамнинг ёшликдаги сувратларини кўрган одам бу сенмисан, дейди. Мен энамга ўхшаганимдан беҳад қувонаман.\nЛатифжон ака, энди мен Сизга яна бир сирни айтай. Мен ҳам шу касб билан шуғулланганман. Ўлик ювган оқшомларим эртасига ўзимни қушдек енгил сезаман. Баланд-баландларга учиб кетгим келади. Оллоҳнинг бир бандасини ювиб-тараб, оқ либосга ўраб сўнгги манзилга кузатиш, биласизми, руҳингни тозалайди, ғуборлардан халос этади. Лекин мен ҳеч кимга ўлим тиламайман.\nХатингиз юрагимни алғов-далғов қилганини яширмайман. Ташаккур, ёзган илиқ гапларингиз учун минг бора ташаккур! Лекин Сиз мени унутинг, илтимос... Мени севсангиз, мени қийнаманг. Жоним Сиздан айлансин, юрагимда неки дардим бўлса, сизга тўкдим. Мени учрашувга таклиф қилманг. Боролмайман...»\nҚоракўз қоғоз намланганини кўриб, ёзишдан тўхтади. Кўзидан томган ёшни сезмаганидан ҳайратланди. Қоғозни икки буклаб, секин иккига бўлди, яна буклаб, яна иккига бўлди ва бирдан бўкириб йиғлай бошлади. Ширин уйқуда ётган дугоналарининг уйғониб кетишларидан андиша қилмади. Йиғлайверди-йиғлайверди. Сўнг ўрнидан туриб, йиртилган хатини ғижимлаганча дераза олдига келди. Аввал дераза юқорисидаги дарчани очиб хатни ташламоқчи бўлди, сўнг деразанинг бир томонини ланг очди. Юзига қиш охирининг аёзли шамоли урилди. Қўлларини аста очди. Шамол шиддат билан қоғоз парчаларини учириб кетди. Оқариб келаётган тонг нафаси энди яна майдалаб ёға бошлаган ёмғирдан мусаффолашиб, Қоракўзнинг юзларини юва бошлади...\n"http://www.kutubxona.com/wiki/index.php?title=Komil_Avaz._Qorakoʻz_(hikoya)_/_Kiril&oldid=11165" dan olindi